02019R2021 — SK — 01.05.2021 — 002.001

Tento text slúži výlučne ako dokumentačný nástroj a nemá žiadny právny účinok. Inštitúcie Únie nenesú nijakú zodpovednosť za jeho obsah. Autentické verzie príslušných aktov vrátane ich preambúl sú tie, ktoré boli uverejnené v Úradnom vestníku Európskej únie a ktoré sú dostupné na portáli EUR-Lex. Tieto úradné znenia sú priamo dostupné prostredníctvom odkazov v tomto dokumente

►B NARIADENIE KOMISIE (EÚ) 2019/2021 z 1. októbra 2019, ktorým sa stanovujú požiadavky na ekodizajn elektronických displejov podľa smernice Európskeho parlamentu a Rady 2009/125/ES, ktorým sa mení nariadenie Komisie (ES) č. 1275/2008 a ktorým sa zrušuje nariadenie Komisie (ES) č. 642/2009 (Text s významom pre EHP) (Ú. v. ES L 315 5.12.2019, s. 241)

Zmenené a doplnené:





Opravené a doplnené:









▼B

NARIADENIE KOMISIE (EÚ) 2019/2021

z 1. októbra 2019,

ktorým sa stanovujú požiadavky na ekodizajn elektronických displejov podľa smernice Európskeho parlamentu a Rady 2009/125/ES, ktorým sa mení nariadenie Komisie (ES) č. 1275/2008 a ktorým sa zrušuje nariadenie Komisie (ES) č. 642/2009

(Text s významom pre EHP)







Článok 1

Predmet úpravy a rozsah pôsobnosti

1. Týmto nariadením sa stanovujú požiadavky na ekodizajn vo vzťahu k uvádzaniu elektronických displejov vrátane televízorov, monitorov a digitálnych informačných displejov na trh a do prevádzky.

2. Toto nariadenie sa nevzťahuje na: a) elektronické displeje s povrchovou plochou zobrazovacej jednotky 100 centimetrov štvorcových alebo menšou; b) projektory; c) kompaktné videokonferenčné systémy; d) displeje používané v medicíne; e) náhlavné súpravy na virtuálnu realitu; f) displeje integrované alebo určené na integrovanie do výrobkov uvedených v článku 2 ods. 3 písm. a) a v článku 2 ods. 4 smernice 2012/19/EÚ; ▼M1 g) elektronické displeje, ktoré sú komponentmi alebo podzostavami podľa vymedzenia v článku 2 bode 2 smernice 2009/125/ES; ▼M1 h) priemyselné displeje. ▼B

3. Požiadavky prílohy II oddielu A a B sa nevzťahujú na tieto displeje: a) displeje používané vo vysielaní; b) displeje na profesionálne účely; c) displeje na bezpečnostné účely; d) interaktívne digitálne tabule; e) digitálne fotorámiky; f) digitálne informačné displeje.

4. Požiadavky prílohy II oddielu A, B a C sa nevzťahujú na tieto displeje: a) stavové displeje; b) ovládacie panely.

Článok 2

Vymedzenie pojmov

Na účely tohto nariadenia sa uplatňuje toto vymedzenie pojmov:

1. „elektronický displej“ je zobrazovacia jednotka a súvisiaca elektronika, ktorej primárnou funkciou je zobrazovanie vizuálnej informácie z pevne alebo bezdrôtovo pripojených zdrojov;

2. „televízor“ je elektronický displej určený predovšetkým na zobrazovanie a príjem audiovizuálnych signálov, ktorý pozostáva z elektronického displeja a jedného alebo viacerých ladičov/prijímačov;

3. „ladič/prijímač“ je elektronický obvod, ktorý rozpoznáva signál televízneho vysielania (napríklad pozemského digitálneho alebo satelitného), ale nie internetového jednosmerného vysielania (unicast), a umožňuje voľbu televízneho kanála spomedzi skupiny kanálov televízneho vysielania;

4. „monitor“ alebo „počítačový monitor“ alebo „počítačový displej“ je elektronický displej určený na sledovanie zblízka – napríklad za pracovným stolom;

5. „digitálny informačný displej“ je elektronický displej určený primárne na zobrazovanie informácií pre väčší počet osôb v iných než stolových konfiguráciách mimo domácnosti. Jeho špecifikácie musia zahŕňať všetky tieto prvky: a) jedinečný identifikátor umožňujúci adresovať konkrétnu zobrazovaciu jednotku; b) funkcia brániaca neoprávnenému prístupu k nastaveniam displeja a zobrazovanému obrazu; c) sieťové pripojenie (zahŕňajúce pevné alebo bezdrôtové rozhranie) na ovládanie, monitorovanie alebo prijímanie informácií, ktoré sa majú zobraziť, z vzdialených zdrojov typu unicast (jednosmerné vysielanie) alebo multicast (viacsmerné vysielanie), ale nie broadcast (všesmerné vysielanie); d) je navrhnutý na zavesenie, nasadenie alebo namontovanie na fyzickú štruktúru, aby ho mohlo sledovať viac ľudí, a na trh sa neuvádza s pozemným stojanom; e) nezahŕňa ladič na zobrazovanie signálov vysielania;

6. „plocha zobrazovacej jednotky“ je viditeľná plocha elektronického displeja vypočítaná vynásobením maximálnej šírky viditeľného obrazu maximálnou výškou viditeľného obrazu pozdĺž plochy panela (plochého aj zakriveného);

7. „digitálny fotorámik“ je elektronický displej, ktorý zobrazuje výlučne nehybné vizuálne informácie;

8. „projektor“ je optické zariadenie na spracovanie analógovej alebo digitálnej videoobrazovej informácie v akomkoľvek formáte, na moduláciu svetelného zdroja a premietnutie výsledného obrazu na externú plochu;

9. „stavový displej“ je displej určený na zobrazenie jednoduchej ale premenlivej informácie, ako je napríklad zvolený kanál, čas alebo spotreba energie. Jednoduché svetelné kontrolky sa za stavový displej nepovažujú;

10. „ovládací panel“ je elektronický displej, ktorého hlavnou funkciou je zobrazovanie obrazov súvisiacich s prevádzkovým stavom výrobku; môže umožňovať dotykovú alebo inú interakciu používateľa na ovládanie chodu výrobku. Môže byť integrovaný vo výrobkoch alebo osobitne navrhnutý a uvádzaný na trh výlučne na použitie v spojení s konkrétnym výrobkom;

11. „kompaktný videokonferenčný systém“ je osobitný systém určený na videokonferencie a spoluprácu, ktorý je integrovaný v jedinom celku a ktorého špecifikácie zahŕňajú všetky tieto prvky: a) podpora špecifického videokonferenčného protokolu ITU-T H.323 alebo IETF SIP, ako ho dodal výrobca; b) kamera(-y), displej a výpočtová podpora obojsmerného prenosu obrazu v reálnom čase vrátane odolnosti proti strate paketov; c) reproduktor a výpočtová podpora obojsmerného handsfree prenosu zvuku v reálnom čase vrátane rušenia ozveny; d) funkcia šifrovania; e) HiNA;

12. „HiNA“ je vysoká sieťová dostupnosť (High Network Availability) v zmysle vymedzenia v článku 2 nariadenia (ES) č. 1275/2008;

13. „displej používaný vo vysielaní“ je elektronický displej určený a predávaný na profesionálne použitie vysielateľmi a produkčnými spoločnosťami na tvorbu videoobsahu. Jeho špecifikácie musia zahŕňať všetky tieto prvky: a) funkcia kalibrácie farieb; b) funkcia analýzy vstupného signálu na monitorovanie vstupného signálu a detekciu chýb, ako napr. monitor tvaru vlny/vektoroskop, RGB cutoff, funkcia kontroly stavu signálu videa pri skutočnom pixelovom rozlíšení, prekladaný režim (interlace) a screen marker; c) výrobok má integrované sériové digitálne rozhranie (Serial Digital Interface – SDI) alebo prenos videa internetovým protokolom (Video over Internet Protocol – VoIP); d) nie je určený na použitie vo verejných priestranstvách;

14. „interaktívna digitálna tabuľa“ je elektronický displej, ktorý umožňuje priamu interakciu používateľa s prenášaným obrazom. Interaktívne digitálne tabule sú určené predovšetkým na prezentácie, prednášky alebo spoluprácu na diaľku a zahŕňajú prenos audio- aj videosignálu. Ich špecifikácie musia zahŕňať všetky tieto prvky: a) sú navrhnuté primárne na zavesenie, nasadenie na stojan, položenie na policu alebo stôl, alebo namontovanie na fyzickú štruktúru, aby tabuľu mohlo sledovať viac ľudí; b) musia využívať počítačový softvér s osobitnými funkciami na riadenie obsahu a interakcie; c) sú integrované alebo určené konkrétne na použitie s počítačom, ktorý obsluhuje softvér uvedený v písmene b); d) plocha zobrazovacej jednotky displeja väčšia než 40 dm2; e) používateľská interakcia dotykom prsta alebo pera alebo inak – napríklad gestá dlane, ruky alebo hlasové povely;

▼M1

15. „displej na profesionálne účely“ je elektronický displej určený a predávaný na profesionálne použitie na editovanie videa a grafických obrázkov. Jeho špecifikácie musia zahŕňať všetky tieto prvky: — kontrastný pomer minimálne 1000:1 meraný na kolmici k zvislej rovine zobrazovacej jednotky a minimálne 60:1 meraný pri horizontálnom pozorovacom uhle minimálne 85° vo vzťahu k uvedenej kolmici a minimálne 83° od kolmice na zakrivenej obrazovke so sklom pokrývajúcim obrazovku alebo bez neho; — natívne rozlíšenie minimálne 2,3 megapixla; — podpora farebnej škály na úrovni 38,4 % CIE LUV alebo viac; — jednotnosť farby a svetelnosti v súlade s požiadavkami na monitory triedy 1, 2 alebo 3 v EBU Tech 3320 podľa profesionálneho použitia displeja.

▼B

16. „displej na bezpečnostné účely“ je elektronický displej, ktorého špecifikácie zahŕňajú všetky tieto prvky: a) funkcia samomonitorovania schopná postupovať na vzdialený server aspoň jednu z týchto informácií: — stav spotreby; — vnútornú teplotu snímanú teplotnými senzormi na zabránenie preťaženiu; — zdroj videosignálu; — zdroj audiosignálu a stav zvuku (hlasitosť/zvuk vypnutý); — model a verziu firmvéru; b) používateľsky špecifikované špecializované vyhotovenie uľahčujúce inštaláciu displeja do profesionálnych krytov alebo konzol;

17. „integrovaný“ vo vzťahu k displeju, ktorý je funkčným komponentom iného výrobku, označuje elektronický displej, ktorý nemožno používať nezávisle od daného výrobku a ktorý je z hľadiska poskytovania funkcií od daného výrobku závislý vrátane napájania;

18. „displej používaný v medicíne“ je elektronický displej, na ktorý sa vzťahuje: a) smernica Rady 93/42/EHS ( 1 ) o zdravotníckych pomôckach alebo b) nariadenie (EÚ) 2017/745 ( 2 ) o zdravotníckych pomôckach alebo c) smernica 90/385/EHS ( 3 ) o aproximácii právnych predpisov členských štátov o aktívnych implantovateľných zdravotníckych pomôckach alebo d) smernica 98/79/ES ( 4 ) o diagnostických zdravotných pomôckach in vitro alebo e) nariadenie (EÚ) 2017/746 ( 5 ) o diagnostických zdravotníckych pomôckach in vitro;

19. „monitor triedy 1“ je monitor na špičkové vyhodnocovanie technickej kvality obrazu v kľúčových fázach procesu produkcie alebo vysielania, ako je zachytávanie obrazu, postprodukcia, prenos a uchovávanie.

20. „náhlavná súprava na virtuálnu realitu“ je zariadenie upevniteľné na hlavu, ktoré nositeľovi sprostredkuje imerznú virtuálnu realitu zobrazovaním stereoskopických obrazov pre každé oko, s funkciami snímania pohybov hlavy.

▼M1

21. „priemyselný displej“ je elektronický displej navrhnutý, odskúšaný a predávaný výlučne na použitie v priemyselnom prostredí na meranie, skúšanie, monitorovanie alebo ovládanie. Musí byť navrhnutý tak, aby spĺňal aspoň tieto charakteristiky: a) prevádzkové teploty od 0 °C do +50 °C; b) podmienky prevádzkovej nekondenzujúcej vlhkosti 20 až 90 %; c) minimálna úroveň ochrany pred vniknutím (IP 65), ktorá zabráni vniknutiu prachu a zabezpečí úplnú ochranu pred kontaktom (prachotesnosť) a účinkami vody striekajúcej na kryt z trysky (6,3 mm); d) odolnosť z hľadiska elektromagnetickej kompatibility vhodná pre priemyselné prostredie.

▼B

Na účely príloh sa v prílohe I vymedzujú ďalšie pojmy.

Článok 3

Požiadavky na ekodizajn

Požiadavky na ekodizajn stanovené v prílohe II sa uplatňujú od dátumov v nej uvedených.

Článok 4

Posudzovanie zhody

1. Postupom posudzovania zhody uvedeným v článku 8 smernice 2009/125/ES je systém vnútornej kontroly návrhu stanovený v prílohe IV k uvedenej smernici alebo systém riadenia stanovený v prílohe V k uvedenej smernici.

▼M1

2. Na účely posudzovania zhody podľa článku 8 smernice 2009/125/ES musí technická dokumentácia obsahovať zdôvodnenie, prečo prípadne niektoré plastové časti nie sú označené v zmysle výnimky stanovenej v oddiele D bode 2 prílohy II, ako aj podrobnosti a výsledky výpočtov stanovených v prílohách II a III k tomuto nariadeniu.

▼B

3. Ak sa informácie uvedené v technickej dokumentácii pre konkrétny model získali: a) z modelu s rovnakými technickými charakteristikami relevantnými z hľadiska technických informácií, ktoré sa majú poskytnúť, ale od iného výrobcu alebo b) výpočtom na základe technického návrhu alebo extrapoláciou z iného modelu od rovnakého alebo iného výrobcu, prípadne kombináciou oboch týchto možností, technická dokumentácia musí zahŕňať podrobnosti o tomto výpočte, posúdenie, ktoré výrobca vykonal na overenie presnosti daného výpočtu, a podľa potreby vyhlásenie o rovnocennosti medzi modelmi odlišných výrobcov.

Technická dokumentácia musí zahŕňať zoznam všetkých ekvivalentných modelov vrátane ich identifikačných kódov.

4. Technická dokumentácia musí obsahovať informácie podľa prílohy VI k nariadeniu (EÚ) 2019/2013 a v poradí tam uvedenom. Na účely dohľadu nad trhom majú výrobcovia, dovozcovia alebo splnomocnení zástupcovia bez toho, aby bol dotknutý bod 2 písm. g) prílohy IV k smernici 2009/125/ES, možnosť uviesť odkaz na technickú dokumentáciu nahratú v databáze výrobkov, ktorá obsahuje tie isté informácie stanovené v nariadení (EÚ) 2019/2013.

Článok 5

Postup overovania na účely dohľadu nad trhom

Pri vykonávaní kontrol v rámci dohľadu nad trhom podľa článku 3 ods. 2 smernice 2009/125/ES orgány členských štátov použijú postup overovania vymedzený v prílohe IV k tomuto nariadeniu.

Článok 6

Obchádzanie pravidiel a aktualizácie softvéru

Výrobca, dovozca alebo splnomocnený zástupca nesmie uviesť na trh výrobky navrhnuté tak, aby rozpoznali podrobenie skúšaniu (napr. rozpoznaním skúšobných podmienok alebo skúšobného cyklu) a aby konkrétne reagovali automatickou zmenou výkonu počas skúšky s cieľom dosiahnuť priaznivejšiu hodnotu ktoréhokoľvek parametra deklarovaného výrobcom, dovozcom alebo splnomocneným zástupcom v technickej dokumentácii či uvedeného v akejkoľvek poskytnutej dokumentácii.

▼M1

Spotreba energie výrobku ani žiadny z iných deklarovaných parametrov sa po aktualizácii softvéru alebo firmvéru nesmie zhoršiť, ak sa meria podľa tej istej skúšobnej normy, ktorá sa pôvodne použila na vyhlásenie o zhode, s výnimkou prípadov, keď koncový používateľ poskytne pred aktualizáciou svoj výslovný súhlas. V prípade odmietnutia aktualizácie nesmie dôjsť k žiadnej zmene výkonnosti.

Aktualizácia softvéru nesmie nikdy viesť k takej zmene výkonnosti výrobku, v dôsledku ktorej by nespĺňal požiadavky na ekodizajn platné pre príslušné vyhlásenie o zhode.

▼B

Článok 7

Orientačné referenčné hodnoty

Orientačné referenčné hodnoty najpokročilejších výrobkov a technológií, ktoré sú dostupné na trhu v čase prijímania tohto nariadenia, sú uvedené v prílohe V.

Článok 8

Preskúmanie

Komisia toto nariadenie preskúma vzhľadom na technologický pokrok a výsledky preskúmania vrátane prípadného návrhu revízie poskytne konzultačnému fóru najneskôr do 25. decembra 2022.

V rámci tohto preskúmania sa posúdi najmä:

a) potreba aktualizovať vymedzenie pojmov alebo rozsah pôsobnosti tohto nariadenia;

b) či je primerane vyvážená prísnosť pravidiel medzi väčšími a menšími výrobkami;

c) potreba prispôsobiť regulačné požiadavky vzhľadom na dostupnosť nových technológií ako HDR, 3D režim, vysoké snímkovacie frekvencie, úrovne rozlíšenia nad UHD-8K;

d) primeranosť tolerancií;

e) či je vhodné stanoviť požiadavky na energetickú účinnosť v režime zapnutia pre digitálne informačné displeje alebo iné displeje, ktoré v tomto smere upravené nie sú;

f) či je vhodné stanoviť odlišné alebo dodatočné požiadavky na podporu trvácnosti, uľahčenie opráv a opätovného používania (vrátane lehoty na sprístupnenie náhradných dielov) a zarhnutie štandardizovaného externého zdroja napájania;

g) či je vhodné stanoviť odlišné alebo dodatočné požiadavky na podporu demontáže na konci životnosti a recyklovateľnosti, a to aj vo vzťahu ku kritickým surovinám a postupovaniu informácií recyklačným zariadeniam;

h) požiadavky na efektívnosť využívania zdrojov v prípade displejov integrovaných vo výrobkoch, na ktoré sa vzťahuje smernica 2009/125/ES a v akýchkoľvek iných výrobkoch spadajúcich do rozsahu pôsobnosti smernice 2012/19/EÚ.

Článok 9

Zmena nariadenia (ES) č. 1275/2008

Príloha I k nariadeniu (ES) č. 1275/2008 sa mení takto:

a) Bod 2 sa nahrádza takto: „2. Zariadenia informačných technológií určené predovšetkým na použitie v domácom prostredí, ale s výnimkou stolových počítačov, integrovaných stolových počítačov a notebookov v zmysle vymedzenia pojmov v nariadení Komisie (EÚ) č. 617/2013, ako aj elektronických displejov, na ktoré sa vzťahuje nariadenie (EÚ) 2019/2021 ( *1 )“.

b) V bode 3 sa posledná položka nahrádza takto: „A iné zariadenia na zaznamenávanie alebo prehrávanie zvuku alebo obrazu vrátane signálov alebo technológií na iné šírenie zvuku a obrazu ako prostredníctvom telekomunikácií, ale s výnimkou elektronických displejov, na ktoré sa vzťahuje nariadenie (EÚ) 2019/2021“.

Článok 10

Zrušenie

Nariadenie (ES) č. 642/2009 sa zrušuje s účinnosťou od 1. marca 2021.

Článok 11

Nadobudnutie účinnosti a uplatňovanie

Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

Uplatňuje sa od 1. marca 2021. Prvý odsek článku 6 sa však uplatňuje od 25. decembra 2019.

▼M1

Článok 12

Prechodná rovnocennosť zhody

Ak sa do 1. novembra 2020 neuviedla na trh žiadna jednotka toho istého modelu alebo ekvivalentných modelov, jednotky modelov uvedených na trh medzi 1. novembrom 2020 a 28. februárom 2021, ktoré spĺňajú ustanovenia tohto nariadenia, sa považujú za vyhovujúce požiadavkám nariadenia (ES) č. 642/2009.

▼B

Toto nariadenie je záväzné v celom rozsahu a priamo uplatniteľné vo všetkých členských štátoch.









PRÍLOHA I

Vymedzenie pojmov platné pre prílohy

Uplatňuje sa toto vymedzenie pojmov:

1. „režim zapnutia“ alebo „aktívny režim“ je stav, keď je elektronický displej pripojený k zdroju napájania, bol aktivovaný a poskytuje jednu alebo viacero funkcií displeja;

2. „režim vypnutia“ je stav, v ktorom je elektronický displej pripojený na sieťový zdroj a neposkytuje žiadnu funkciu; za režim vypnutia sa považuje aj: 1. stav, v ktorom sa zobrazuje iba ukazovateľ, že zariadenie je v režime vypnutia; 2. stavy, keď sa poskytujú iba funkcie určené na zabezpečenie elektromagnetickej kompatibility podľa smernice Európskeho parlamentu a Rady 2014/30/EÚ ( 6 );

3. „režim pohotovosti“ je stav, keď je elektronický displej pripojený k zdroju napájania, jeho účelné fungovanie závisí od príkonu energie z daného zdroja a poskytuje iba tieto funkcie, ktoré môžu pretrvávať neurčitý čas: — funkciu opätovnej aktivácie alebo funkciu opätovnej aktivácie a iba indikáciu zapnutej funkcie opätovnej aktivácie a/alebo — zobrazenie informácií alebo stavu;

4. „organická luminiscenčná dióda (OLED)“ je technológia, pri ktorej svetlo vytvára pevná súčiastka obsahujúca p-n prechod organického materiálu. Prechod vysiela optické žiarenie aktivované elektrickým prúdom;

▼M1

5. „mikroLED displej“ je elektronický displej, v ktorom sú jednotlivé pixely osvetlené mikroskopickou technológiou LED;

▼B

6. „normálna konfigurácia“ je nastavenie displeja, ktoré koncovému používateľovi odporúča výrobca z úvodného zobrazenia nastavení, alebo výrobné nastavenie elektronického displeja na zamýšľané použitie výrobku. Musí koncovému používateľovi poskytovať optimálnu kvalitu v prostredí a pri použití, na ktoré je displej určený. Normálna konfigurácia predstavuje podmienky, v ktorých sa merajú hodnoty pre režim vypnutia, pohotovosti, pohotovosti pri zapojení v sieti a režim zapnutia;

7. „Externý zdroj napájania (EZN)“ je zariadenie podľa vymedzenia v nariadení Komisie (EÚ) 2019/1782 ( 7 );

8. „USB“ je univerzálna sériová zbernica (Universal Serial Bus);

9. „automatická regulácia jasu (ABC)“ je automatický mechanizmus, ktorý (ak je aktivovaný) reguluje jas elektronického displeja v závislosti od intenzity okolitého osvetlenia dopadajúceho na prednú stranu displeja;

10. „predvolené“ je vo vzťahu k osobitnému parametru alebo nastaveniu hodnota osobitného parametra nastavená pri výrobe, ktorá je k dispozícii, keď zákazník výrobok použije po prvý raz, ako aj keď zvolí možnosť „obnoviť výrobné nastavenia“, ak ju výrobok ponúka;

11. „svetelnosť“ je fotometrická miera svietivosti svetelného toku vyžarovaného určitým smerom na jednotku plochy, vyjadrená v kandelách na štvorcový meter (cd/m2). Na subjektívnu kvalifikáciu svetelnosti displeja sa často používa pojem „jas“;

12. „sledovanie zblízka“ je vzdialenosť sledovania porovnateľná so vzdialenosťou pri sledovaní elektronického displeja z ruky alebo sediac za stolom;

13. „povinné menu“ je osobitné menu, ktoré sa zobrazí pri prvotnom zapnutí displeja alebo pri obnove výrobných nastavení a ktoré ponúka súbor alternatívnych výrobcom preddefinovaných nastavení displeja;

14. „sieť“ je komunikačná infraštruktúra s topológiou spojení a architektúrou, ktorá zahŕňa fyzické komponenty, organizačné zásady a komunikačné postupy a formáty (protokoly);

15. „sieťové rozhranie“ alebo „sieťový port“ je pevné alebo bezdrôtové fyzické rozhranie umožňujúce sieťové pripojenie, ktorým možno vzdialene aktivovať funkcie elektronického displeja a prijímať alebo odosielať dáta. Rozhrania k vstupným dátam ako video a audiosignál, ktoré nepochádzajú zo sieťového zdroja a nepoužívajú sieťovú adresu, sa za sieťové rozhranie nepovažujú;

16. „sieťová dostupnosť“ je schopnosť elektronického displeja aktivovať funkcie po tom, čo sieťové rozhranie zaznamenalo diaľkovo iniciovaný spúšťač;

17. „displej s pripojením do siete“ je elektronický displej, ktorý možno pripojiť do siete cez niektoré z jeho sieťových rozhraní, ak sú aktivované;

18. „režim pohotovosti pri zapojení v sieti“ je stav, v ktorom je elektronický displej schopný obnoviť funkcie prostredníctvom diaľkovo iniciovaného spúšťača zo sieťového rozhrania;

19. „funkcia opätovnej aktivácie“ je funkcia, ktorá diaľkovým spínačom, diaľkovým ovládaním, vnútorným snímačom, časovačom alebo sieťou (v prípade displejov s pripojením do siete v režime pohotovosti pri zapojení v sieti) zabezpečí prechod z režimu pohotovosti alebo z režimu pohotovosti pri zapojení v sieti do režimu iného než režim vypnutia, ktorý poskytuje dodatočné funkcie;

20. „snímač prítomnosti v miestnosti“ alebo „snímač rozpoznávajúci gestá“ alebo „snímač prítomnosti osôb“ je snímač monitorujúci a reagujúci na pohyb v priestore okolo výrobku, ktorého signál dokáže aktivovať prechod do režimu zapnutia. Absenciu detegovaných pohybov po určitý stanovený čas možno použiť na prechod do režimu pohotovosti alebo do režimu pohotovosti pri zapojení v sieti;

21. „pixel (obrazový prvok)“ je plocha najmenšieho dielu obrazu, ktorý možno rozlíšiť od susediacich dielov;

22. „dotyková funkcia“ je možnosť zadávať povely pomocou vstupného dotykového zariadenia, ktoré má zvyčajne podobu priehľadnej fólie na povrchu panela elektronického displeja;

23. „najjasnejšia konfigurácia v režime zapnutia“ je konfigurácia elektronického displeja nastavená výrobcom, v ktorej sa pri najvyššej nameranej svetelnosti bielej dosiahne prijateľné zobrazenie;

24. „predajná konfigurácia“ je konfigurácia na použitie osobitne pri predvádzaní elektronického displeja napríklad vo veľmi intenzívne osvetlenom prostredí (v maloobchodných predajniach), pričom sa displej nevypne automaticky, keď sa nezaznamená aktivita ani prítomnosť používateľa. Táto konfigurácia nesmie byť prístupná v žiadnom zobrazovanom menu;

25. „demontáž“ je (prípadne) nezvratné rozobratie zloženého výrobku na materiály a/alebo komponenty, z ktorých sa skladá;

26. „rozloženie“ je zvratný proces rozobratia zloženého výrobku na materiály a/alebo komponenty, z ktorých sa skladá, bez funkčného poškodenia, ktoré by znemožňovalo spätné zloženie, opätovné použitie alebo renováciu výrobku;

27. „krok“ je v spojení s demontážou alebo rozložením činnosť, ktorá sa končí zmenou nástroja alebo odstránením komponentu alebo súčasti;

28. „doska plošných spojov“ (PCB) je zostava, ktorá mechanicky drží a elektricky prepája elektronické alebo elektrické komponenty pomocou vodivých trás, plôch a iných prvkov vyleptaných z jednej alebo viacerých vrstiev vodivého kovu laminovaného na alebo medzi vrstvy nevodivého substrátu;

29. „PMMA“ je polymetylmetakrylát;

30. „spomaľovač horenia“ alebo „látka spomaľujúca horenie“ je látka, ktorá výrazne spomaľuje šírenie plameňa;

31. „halogénovaný spomaľovač horenia“ je spomaľovač horenia, ktorý obsahuje akýkoľvek halogén;

32. „homogénny materiál“ je jeden materiál úplne jednoliateho zloženia alebo materiál pozostávajúci z kombinácie materiálov, ktorý nie je možné rozložiť ani oddeliť na jednotlivé materiály mechanickými činnosťami, akými sú odskrutkovanie, rezanie, drvenie, obrusovanie a abrazívne procesy;

33. „databáza výrobkov“ je súbor údajov o výrobkoch, ktorý je systematicky usporiadaný a skladá sa z verejnej časti orientovanej na spotrebiteľa, v ktorej sú prístupné informácie o parametroch jednotlivých výrobkov v elektronickej podobe, online portálu na umožnenie prístupu a časti týkajúcej sa súladu s jasne stanovenými požiadavkami na prístupnosť a bezpečnosť, ako sa stanovuje v nariadení (EÚ) 2017/1369;

34. „ekvivalentný model“ je model, ktorý má rovnaké technické charakteristiky relevantné z hľadiska technických informácií, ktoré sa majú poskytnúť, ale ten istý výrobca, dovozca alebo splnomocnený zástupca ho uvádza na trh alebo do prevádzky ako iný model pod iným identifikačným kódom modelu;

35. „identifikačný kód modelu“ je kód, zvyčajne alfanumerický, ktorým sa špecifický model výrobku odlišuje od iných modelov s rovnakou ochrannou známkou a rovnakým názvom výrobcu, dovozcu alebo splnomocneného zástupcu;

36. „náhradný diel“ je samostatný diel, ktorým sa môže nahradiť diel s rovnakou funkciou vo výrobku;

37. „odborný opravár“ je osoba alebo podnik, ktorý poskytuje služby opravy a odbornej údržby elektronických displejov;

▼M1

38. „deklarované hodnoty“ sú hodnoty, ktoré poskytol výrobca, dovozca alebo splnomocnený zástupca pre uvedené, počítané alebo merané technické parametre v súlade s článkom 4 na účely overenia zhody orgánmi členských štátov;

39. „rozlíšenie HD“ je 1920 x 1080 pixelov alebo 2 073 600 pixelov;

40. „rozlíšenie UHD“ je 3840 x 2160 pixelov alebo 8 294 400 pixelov.

▼B









PRÍLOHA II

Požiadavky na ekodizajn

A. POŽIADAVKY NA ENERGETICKÚ ÚČINNOSŤ

1. LIMITY KOEFICIENTU ENERGETICKEJ ÚČINNOSTI V REŽIME ZAPNUTIA

Koeficient energetickej účinnosti (EEI) elektronického displeja sa vypočíta podľa tohto vzorca:

▼B

kde:

A je plocha zobrazovacej jednotky v dm2,

Pmeasured je nameraný príkon v režime zapnutia v normálnej konfigurácii a štandardnom dynamickom rozsahu (SDR) vo wattoch,

corr je korekčný faktor s hodnotou 10 pre elektronické displeje OLED, na ktoré sa neuplatňuje tolerancia pre ABC podľa oddielu B bodu 1. Platí to do 28. februára 2023. Vo všetkých ostatných prípadoch je hodnota corr rovná nule.

EEI elektronického displeja nesmie presiahnuť maximálny EEI (EEImax ) v súlade s limitmi uvedenými v tabuľke 1, počnúc príslušnými dátumami.

▼M1

Na výpočet koeficientu energetickej účinnosti (EEI) sa použijú deklarované hodnoty príkonu v režime zapnutia (Pmeasured ) a plocha zobrazovacej jednotky (A) uvedené v tabuľke 5 prílohy VI k delegovanému nariadeniu 2019/2013.

▼M1







Tabuľka 1 Limity EEI v režime zapnutia EEImax elektronických displejov s rozlíšením do HD EEImax elektronických displejov s rozlíšením nad HD a do UHD EEImax elektronických displejov s rozlíšením nad UHD a mikroLED displejov 1. marec 2021 0,90 1,10 – 1. marec 2023 0,75 0,90 0,90

▼B

B. TOLERANCIE A ÚPRAVY NA ÚČELY VÝPOČTU EEI A FUNKČNÉ POŽIADAVKY

Od 1. marca 2021 musia elektronické displeje spĺňať ďalej uvedené požiadavky.

1. Elektronické displeje s automatickou reguláciou jasu (ABC)

Hodnotu Pmeasured možno znížiť o 10 % v prípade elektronických displejov, ktoré spĺňajú všetky tieto požiadavky:

a) ABC je v normálnej konfigurácii elektronického displeja aktivovaná a zachová sa v akejkoľvek inej konfigurácii štandardného dynamického rozsahu, ktorú má koncový používateľ k dispozícii;

b) hodnota Pmeasured v normálnej konfigurácii sa meria s ABC deaktivovanou, alebo ak sa deaktivovať nedá, za podmienok okolitého osvetlenia v intenzite 100 luxov nameranej na snímači ABC;

c) hodnota Pmeasured s deaktivovanou prípadnou ABC musí byť rovnaká alebo väčšia ako príkon v režime zapnutia s aktivovanou ABC za podmienok okolitého osvetlenia v intenzite 100 luxov nameranej na snímači ABC;

d) pri aktivovanej ABC musí nameraná hodnota príkonu v režime zapnutia klesnúť o 20 % alebo viac, keď sa podmienky okolitého osvetlenia namerané na snímači ABC znížia zo 100 na 12 luxov a

e) ABC regulácia svetelnosti zobrazovacej jednotky spĺňa všetky tieto charakteristiky, keď sa podmienky okolitého osvetlenia namerané na snímači ABC zmenia: — nameraná svetelnosť zobrazovacej jednotky pri 60 luxoch je 65 % až 95 % jej svetelnosti nameranej pri 100 luxoch; — nameraná svetelnosť zobrazovacej jednotky pri 35 luxoch je 50 % až 80 % jej svetelnosti nameranej pri 100 luxoch a — nameraná svetelnosť zobrazovacej jednotky pri 12 luxoch je 35 % až 70 % jej svetelnosti nameranej pri 100 luxoch.

2. Povinné menu a ponuky nastavení

Elektronické displeje možno uvádzať na trh s povinným menu zobrazeným pri prvotnej aktivácii, ktoré ponúka alternatívne nastavenia. Ak je povinné menu k dispozícii, predvolená musí byť normálna konfigurácia; inak je normálna konfigurácia súčasťou výrobných nastavení.

Ak používateľ zvolí konfiguráciu inú než normálna konfigurácia a výsledkom je vyšší príkon než pri normálnej konfigurácii, musí sa zobraziť upozornenie o pravdepodobnom zvýšení spotreby energie a explicitne vyžiadať potvrdenie úkonu.

Ak používateľ zvolí nastavenie iné než nastavenia, ktoré sú súčasťou normálnej konfigurácie, a výsledkom tohto nastavenia je vyššia spotreba energie než pri normálnej konfigurácii, musí sa zobraziť upozornenie o pravdepodobnom zvýšení spotreby energie a explicitne vyžiadať potvrdenie úkonu.

Ak používateľ v akomkoľvek nastavení zmení iba jeden parameter, nesmie to vyvolať žiadnu zmenu ostatných parametrov relevantných z energetického pohľadu, pokiaľ to nie je nevyhnutné. V takom prípade sa musí zobraziť upozornenie na zmenu ostatných parametrov a explicitne vyžiadať potvrdenie danej zmeny.

3. Pomer najvyššej svetelnosti bielej

V normálnej konfigurácii nesmie byť najvyššia svetelnosť bielej na elektronickom displeji pri okolitom osvetlení s intenzitou 100 luxov menej než 220 cd/m2, alebo ak je elektronický displej určený primárne na sledovanie zblízka jediným používateľom, menej než 150 cd/m2.

Ak je najvyššia svetelnosť bielej na elektronickom displeji v normálnej konfigurácii nastavená na nižšie hodnoty, nesmie to byť menej než 65 % najvyššej svetelnosti bielej na displeji pri podmienkach sledovania s okolitým osvetlením v intenzite 100 luxov a pri najjasnejšej konfigurácii v režime zapnutia.

C. POŽIADAVKY NA REŽIM VYPNUTIA, REŽIM POHOTOVOSTI A REŽIM POHOTOVOSTI PRI ZAPOJENÍ V SIETI

Od 1. marca 2021 musia elektronické displeje spĺňať ďalej uvedené požiadavky.

1. Limity príkonu v iných režimoch ako režim zapnutia

Elektronické displeje nesmú prekročiť limity príkonu v jednotlivých režimoch a podmienkach uvedených v tabuľke 2:







Tabuľka 2 Limity príkonu v iných režimoch ako režim zapnutia vo wattoch Režim vypnutia Režim pohotovosti Režim pohotovosti pri zapojení v sieti Maximálne limity 0,30 0,50 2,00 Tolerancie pre dodatočné funkcie, ak sú prítomné a aktivované Stavový displej 0,0 0,20 0,20 Deaktivácia snímaním prítomnosti v miestnosti 0,0 0,50 0,50 Dotyková funkcia, ak ju možno použiť na aktiváciu 0,0 1,00 1,00 Funkcia HiNA 0,0 0,0 4,00 Celkový maximálny príkon so všetkými dostupnými funkciami, ak sú k dispozícii a aktivované 0,30 2,20 7,70

2. Dostupnosť režimu vypnutia, pohotovosti a pohotovosti pri zapojení v sieti

Elektronické displeje musia ponúkať režim vypnutia alebo režim pohotovosti alebo režim pohotovosti pri zapojení v sieti alebo iné režimy, ktoré neprekračujú príslušné požiadavky na príkon v režime pohotovosti.

V konfiguračnom menu, návode na použitie a ďalšej prípadnej dokumentácii sa musia režim vypnutia, režim pohotovosti alebo režim pohotovosti pri zapojení v sieti označovať danými výrazmi.

Automatické prepnutie do režimu vypnutia a/alebo režimu pohotovosti a/alebo iného režimu, ktorý nepresahuje príslušné požiadavky na príkon v režime pohotovosti, sa nastaví ako predvolené, a to aj pri displejoch s pripojením do siete, ak je v režime zapnutia aktivované sieťové rozhranie.

V „normálnej konfigurácii“ televízora s pripojením do siete musí byť režim pohotovosti pri zapojení v sieti deaktivovaný. Koncový používateľ musí potvrdiť aktiváciu pohotovosti pri zapojení v sieti, ak je potrebná pre zvolenú diaľkovo aktivovanú funkciu, a musí byť schopný tento režim deaktivovať.

▼M1

Elektronické displeje s pripojením do siete musia spĺňať požiadavky na režim pohotovosti pri zapojení v sieti so spúšťacím zariadením na opätovnú aktiváciu pripojeným do siete a v prípade potreby pripraveným na aktiváciu pokynu na spustenie.

Ak je režim pohotovosti pri zapojení v sieti deaktivovaný, elektronické displeje s pripojením do siete musia spĺňať požiadavky týkajúce sa režimu pohotovosti.

▼B

3. Automatická pohotovosť televízorov

a) Televízory musia umožňovať funkciu správy napájania, ktorá je od výrobcu aktivovaná a ktorá do 4 hodín od posledného povelu používateľa televízor prepne z režimu zapnutia do režimu pohotovosti, režimu pohotovosti pri zapojení v sieti alebo iného režimu, ktorý nepresahuje príslušné požiadavky na príkon v režime pohotovosti, resp. pohotovosti pri zapojení v sieti. Pred týmto automatickým prepnutím musia televízory aspoň na 20 sekúnd zobraziť upozornenie používateľa na prichádzajúce prepnutie s možnosťou ho odložiť alebo dočasne zrušiť.

b) Ak televízor zahŕňa funkciu, ktorá používateľovi umožňuje skrátenie, predĺženie alebo deaktiváciu uvedeného 4-hodinového času automatického prepnutia režimu podľa písmena a), musí sa zobraziť upozornenie na možné zvýšenie spotreby energie, a ak sa zvolí čas dlhší než 4 hodiny alebo deaktivácia danej funkcie, musí sa vyžiadať potvrdenie nového nastavenia.

c) Ak je televízor vybavený snímačom prítomnosti v miestnosti, k automatickému prechodu z režimu zapnutia do ktoréhokoľvek z režimov podľa písmena a) dôjde, keď sa v miestnosti nezaznamená prítomnosť dlhšie ako 1 hodinu.

d) Televízory s rôznymi voliteľnými zdrojmi vstupu musia uprednostňovať protokoly správy napájania zvoleného a zobrazeného zdroja signálu pred predvolenými mechanizmami správy napájania uvedenými v písmenách a) až c) vyššie.

4. Automatická pohotovosť displejov iných ako televízory

Elektronické displeje iné ako televízory, ktoré majú rôzne voliteľné zdroje vstupu, sa musia pri nastaveniach normálnej konfigurácie prepnúť do režimu pohotovosti, režimu pohotovosti pri zapojení v sieti alebo iného režimu, ktorý nepresahuje príslušné požiadavky na príkon v režime pohotovosti, resp. pohotovosti pri zapojení v sieti, ak žiaden zdroj vstupu nezaznamená žiaden vstupný signál dlhšie než 10 sekúnd a v prípade interaktívnych digitálnych tabúľ a displejov používaných vo vysielaní dlhšie než 60 minút.

Pred aktiváciou takéhoto prepnutia sa zobrazí upozornenie a prepnutie sa dokončí do 10 minút.

D. POŽIADAVKY NA EFEKTÍVNE VYUŽÍVANIE MATERIÁLOV

Od 1. marca 2021 musia elektronické displeje spĺňať ďalej uvedené požiadavky.

▼M1

1. Konštrukčné riešenie z hľadiska demontáže, recyklácie a zhodnocovania

a) Výrobcovia, dovozcovia alebo ich splnomocnení zástupcovia zabezpečia, aby techniky spájania, upevňovania alebo utesňovania nebránili možnosti bežne dostupnými nástrojmi odstrániť komponenty uvedené v bode 1 prílohy VII k smernici 2012/19/EÚ o OEEZ alebo v článku 11 smernice 2006/66/ES o batériách a akumulátoroch a použitých batériách a akumulátoroch, ak sú takéto komponenty vo výrobkoch prítomné.

b) Uplatňujú sa výnimky uvedené v článku 11 smernice 2006/66/ES týkajúce sa trvalého pripojenia elektronického displeja a batérie alebo akumulátora.

c) Bez toho, aby bol dotknutý článok 15 ods. 1 smernice 2012/19/EÚ, výrobcovia, dovozcovia alebo ich splnomocnení zástupcovia musia na voľne prístupnej webovej stránke poskytnúť informácie o demontáži potrebné na prístup ku ktorémukoľvek z komponentov výrobku uvedených v bode 1 prílohy VII k smernici 2012/19/EÚ.

d) Tieto informácie o demontáži musia zahŕňať postupnosť krokov demontáže, ako aj nástroje alebo technológie potrebné na prístup k cieľovým komponentom.

e) Informácie o konci životnosti musia byť k dispozícii aspoň 15 rokov po uvedení posledného kusu daného modelu výrobku na trh.

▼B

2. Označovanie plastových komponentov

Plastové komponenty s hmotnosťou nad 50 g:

a) musia byť označené s uvedením typu polyméru v podobe príslušného štandardného symbolu alebo skrátených termínov medzi interpunkčnými znakmi „<“ a „>“ v zmysle dostupných noriem. Označenie musí byť čitateľné. Plastové komponenty sú oslobodené od označovacích povinností za týchto okolností: i) označenie nie je možné pre tvar alebo rozmery komponentu; ii) označenie by malo vplyv na výkonnosť alebo funkčnosť daného plastového komponentu a iii) označenie nie je technicky možné pre použitú metódu formovania. Označenie sa nevyžaduje pri týchto plastových komponentoch: i) balenie, lepiace pásky, štítky a elastické obalové fólie; ii) vodiče, kabeláž a konektory, gumené časti a všetky miesta, kde nie je k dispozícii dostatok vhodnej povrchovej plochy na označenie v čitateľnej veľkosti; iii) zostavy PCB, dosky z PMMA, optické komponenty, komponenty ochrany pred elektrostatickým výbojom, komponenty ochrany pred elektromagnetickým rušením, reproduktory; iv) priehľadné časti, na ktorých by označenie prekážalo funkcii danej časti.

b) Komponenty obsahujúce spomaľovače horenia musia byť navyše označené skratkou príslušného polyméru, za ktorou nasleduje pomlčka, symbol „FR“ a kódové číslo daného spomaľovača horenia v zátvorkách. Označenie na komponentoch krytu a stojanu musí byť jasne viditeľné a čitateľné.

3. Logo označujúce prítomnosť kadmia

Elektronické displeje so zobrazovacím panelom, v ktorom hmotnostné koncentrácie kadmia (Cd) v homogénnych materiáloch prekračujú 0,01 % v zmysle smernice 2011/65/EÚ o obmedzení používania určitých nebezpečných látok v elektrických a elektronických zariadeniach, musia byť označené logom „Obsahuje kadmium“. Logo musí byť jasne viditeľné, trvácne, čitateľné a nezmazateľné. Logo musí mať podobu podľa tohto obrázku:







Obsahuje kadmium Bez obsahu kadmia

Hodnota „a“ musí byť viac ako 9 mm a musí sa použiť typ písma „Gill Sans“.

Ďalšie logo „Obsahuje kadmium“ musí byť na displejovom paneli pevne pripojené zvnútra alebo vyrazené na mieste dobre viditeľnom pre pracovníkov, ktorí snímu vonkajší zadný obal s vonkajším logom.

Logo „Bez obsahu kadmia“ sa použije, ak hodnoty hmotnostných koncentrácií kadmia (Cd) v žiadnej súčasti displeja z homogénneho materiálu nepresahujú 0,01 % v zmysle smernice 2011/65/EÚ.

4. Halogénované spomaľovače horenia

Halogénované spomaľovače horenia sa nesmú používať v kryte a stojane elektronických displejov.

5. Riešenia na podporu opráv a opätovného použitia

a) Dostupnosť náhradných dielov: ▼M1 1. výrobcovia alebo dovozcovia elektronických displejov alebo splnomocnení zástupcovia sprístupnia odborným opravárom aspoň tieto náhradné diely: interný zdroj napájania, konektory na pripojenie externých zariadení (káble, antény, USB, DVD a Blu-Ray), kondenzátory s kapacitou nad 400 mikrofaradov, batérie a akumulátory, prípadne moduly DVD/Blu-Ray a HD/SSD aspoň počas siedmich rokov od uvedenia posledného kusu daného modelu na trh; ▼B 2. výrobcovia alebo dovozcovia elektronických displejov alebo splnomocnení zástupcovia sprístupnia odborným opravárom a koncovým používateľom aspoň tieto náhradné diely: externý zdroj napájania a diaľkový ovládač aspoň počas siedmich rokov od uvedenia posledného kusu daného modelu na trh; 3. výrobcovia zabezpečia, aby sa tieto náhradné diely dali vymeniť bežne dostupnými nástrojmi a bez trvalého poškodenia spotrebiča; 4. zoznam náhradných dielov, na ktoré sa vzťahuje bod 1, ako aj postup ich objednávania sa musia verejne sprístupniť na voľne prístupných webových stránkach výrobcu, dovozcu alebo splnomocneného zástupcu najneskôr dva roky po uvedení prvého kusu daného modelu na trh a až do konca obdobia dostupnosti týchto náhradných dielov a 5. zoznam náhradných dielov, na ktoré sa vzťahuje bod 2, ako aj postup ich objednávania a pokyny na opravu sa musia verejne sprístupniť na voľne prístupných webových stránkach výrobcu, dovozcu alebo splnomocneného zástupcu v okamihu uvedenia prvého kusu daného modelu na trh a až do konca obdobia dostupnosti týchto náhradných dielov.

b) Prístup k informáciám na účely opráv a údržby Po uplynutí dvoch rokov od uvedenia prvého kusu modelu alebo ekvivalentného modelu na trh až do uplynutia obdobia podľa písmena a) musí výrobca, dovozca alebo splnomocnený zástupca poskytnúť odborným opravárom prístup k informáciám na účely opráv a údržby daného spotrebiča za týchto podmienok: 1. na webovej stránke výrobcu, dovozcu alebo splnomocneného zástupcu sa uvedie postup registrácie odborných opravárov, aby získali prístup k informáciám; na akceptovanie takejto žiadosti výrobcovia, dovozcovia alebo splnomocnení zástupcovia môžu vyžadovať, aby odborný opravár preukázal, že: i) daný odborný opravár je technicky spôsobilý opravovať elektronické displeje a spĺňa platné predpisy, ktoré sa vzťahujú na opravárov elektrických zariadení v členských štátoch, kde vykonáva činnosť. Ako dôkaz súladu s týmto bodom sa akceptuje odkaz na oficiálny systém registrácie odborných opravárov, ak v daných členských štátoch takýto systém existuje; ii) daný odborný opravár má poistenie zodpovednosti za škody spôsobené pri vykonávaní jeho činnosti bez ohľadu na to, či sa to v príslušnom členskom štáte vyžaduje; 2. výrobcovia, dovozcovia alebo splnomocnení zástupcovia musia registráciu akceptovať alebo zamietnuť do 5 pracovných dní od dátumu žiadosti odborného opravára; 3. výrobcovia, dovozcovia alebo splnomocnení zástupcovia si môžu účtovať za prístup k informáciám na účely opráv a údržby alebo za poskytovanie pravidelných aktualizácií primerané a úmerné poplatky. Poplatok je primeraný, ak neodrádza od prístupu k informáciám tým, že by nezohľadnil rozsah, v akom dané informácie odborný opravár používa. Po registrácii sa odbornému opravárovi poskytne do jedného pracovného dňa od žiadosti prístup k vyžiadaným informáciám na účely opráv a údržby. Dostupné informácie na účely opráv a údržby musia zahŕňať: — nezameniteľnú identifikáciu zariadenia; — plán rozkladania alebo rozložený pohľad; — zoznam potrebného opravárskeho a skúšobného vybavenia; — informácie o komponentoch a diagnostické informácie (ako sú minimálne a maximálne teoretické hodnoty pre merania), — schémy zapojenia a obvodov; — diagnostické kódy porúch a chýb (prípadne vrátane špecifických kódov výrobcu) a — záznamy všetkých hlásených porúch uložených v elektronickom displeji (ak sú k dispozícii).

c) Maximálne dodacie lehoty náhradných dielov 1. počas obdobia uvedeného v bode 5 písm. a) podbode 1 a 2 výrobca, dovozca alebo splnomocnený zástupca zabezpečí dodanie náhradných dielov elektronických displejov do 15 pracovných dní od prijatia objednávky; 2. v prípade náhradných dielov, ktoré sú k dispozícii iba pre odborných opravárov, môže byť táto dostupnosť obmedzená na odborných opravárov zaregistrovaných podľa písmena b).

E. POŽIADAVKY NA DOSTUPNOSŤ INFORMÁCIÍ

Od 1. marca 2021 musí výrobca, dovozca výrobku alebo jeho splnomocnený zástupca pri uvádzaní prvého kusu modelu alebo ekvivalentného modelu na trh sprístupniť ďalej uvedené informácie.

Informácie sa na základe registrácie bezplatne poskytnú tretím stranám, ktoré sa venujú profesionálnym opravám a opätovnému použitiu elektronických displejov (vrátane tretích strán zapojených do údržby, sprostredkovateľov a poskytovateľov náhradných dielov).

1. Dostupnosť aktualizácií softvéru a firmvéru

a) Najnovšia dostupná verzia firmvéru musí byť k dispozícii aspoň počas ôsmich rokov po uvedení posledného kusu určitého modelu na trh, a to bezplatne alebo za spravodlivý, transparentný a nediskriminačný poplatok. Najnovšia dostupná aktualizácia zabezpečenia daného firmvéru musí byť bezplatne k dispozícii aspoň počas ôsmich rokov po uvedení posledného výrobku určitého modelu na trh.

b) Informácie o minimálnej zaručenej dostupnosti aktualizácii softvéru a firmvéru, dostupnosti náhradných dielov a podpore pre daný výrobok sa uvedú v informačnom liste výrobku podľa prílohy V k nariadeniu (EÚ) 2019/2013.









PRÍLOHA III

Metódy merania a výpočty

Na účely zhody a overovania zhody s požiadavkami tohto nariadenia sa merania a výpočty vykonávajú s použitím harmonizovaných noriem, ktorých referenčné čísla boli na tento účel uverejnené v Úradnom vestníku Európskej únie, alebo iných spoľahlivých, presných a reprodukovateľných postupov, ktoré zohľadňujú všeobecne uznávané najmodernejšie poznatky, ako aj v súlade s nasledujúcimi ustanoveniami.

▼M1

Ak sa parameter deklaruje podľa článku 4, výrobca, dovozca alebo splnomocnený zástupca použije na výpočty uvedené v tejto prílohe jeho deklarovanú hodnotu.

Ak príslušné normy neexistujú, až do uverejnenia odkazov na príslušné harmonizované normy v úradnom vestníku sa použijú prechodné testovacie metódy stanovené v prílohe IIIa alebo iné spoľahlivé, presné a reprodukovateľné metódy, ktoré zohľadňujú všeobecne uznávané najmodernejšie metódy.

▼B

Merania a výpočty musia spĺňať technické definície, podmienky, rovnice a parametre stanovené v tejto prílohe. Elektronické displeje s režimom 2D aj 3D sa skúšajú v režime 2D.

Elektronický displej, ktorý je rozložený na dve alebo viaceré fyzicky oddelené jednotky ale uvádza sa na trh v jednom balení, sa na účely kontroly zhody s požiadavkami tejto prílohy považuje za jeden elektronický displej. Ak sa viacero elektronických displejov, ktoré možno uviesť na trh samostatne, kombinuje v jednom systéme, tieto jednotlivé elektronické displeje sa považujú za samostatné displeje.

1. Všeobecné podmienky

Merania sa uskutočňujú pri teplote okolitého prostredia 23 °C +/– 5 °C.

2. Merania príkonu v režime zapnutia

Merania príkonu uvedené v oddiele A bode 1 prílohy II musia spĺňať všetky tieto podmienky:

a) príkon (Pmeasured ) sa meria v normálnej konfigurácii;

b) merania sa vykonávajú pomocou dynamického videosignálu s obsahom televízneho vysielania predstavujúceho typické televízne vysielanie pre elektronické displeje v štandardnom dynamickom rozsahu (SDR). Meria sa priemerná spotreba energie v nepretržitom intervale 10 minút;

c) merania sa uskutočňujú po tom, ako bol elektronický displej minimálne jednu hodinu v režime vypnutia, alebo ak režim vypnutia nie je k dispozícii, v režime pohotovosti, po čom bezprostredne nasledovala minimálne jedna hodina v režime zapnutia, a ukončia sa najneskôr po troch hodinách v režime zapnutia. Príslušný videosignál sa musí zobrazovať počas celého trvania režimu zapnutia. V prípade elektronických displejov, o ktorých je známe, že sa stabilizujú do jednej hodiny, sa môžu tieto časy skrátiť, ak možno dokázať, že výsledné meranie sa pohybuje v rozmedzí 2 % od výsledkov, ktoré by sa inak získali pri dodržaní predpísaných časov;

d) ak je k dispozícii funkcia ABC, pri meraniach musí byť vypnutá. Ak nemožno funkciu ABC vypnúť, merania sa vykonávajú za podmienok okolitého osvetlenia v intenzite 100 luxov nameranej na snímači ABC.

Merania najvyššej svetelnosti bielej

Merania najvyššej svetelnosti bielej podľa oddielu B bodu 3 prílohy II sa musia uskutočňovať:

a) luxmetrom merajúcim časť zobrazovacej jednotky s úplne (100 %) bielym obrazom, ktorá je súčasťou celoobrazovkového skúšobného obrazca a nepresahuje strednú úroveň obrazu (APL), pri ktorej dochádza k obmedzeniu príkonu alebo iným nezrovnalostiam v systéme napájania svetelnosti elektronického displeja, ktoré by ovplyvňovali svetelnosť elektronického displeja;

b) bez rušenia detekčného bodu luxmetra na elektronickom displeji pri prepínaní medzi ktorýmikoľvek z podmienok uvedených v oddiele B bode 3 prílohy II.

▼M1

Merania štandardného dynamického rozsahu, vysokého dynamického rozsahu, svetelnosti zobrazovacej jednotky pri automatickej regulácii jasu, pomeru najvyššej svetelnosti bielej a iné merania svetelnosti sa vykonajú podľa tabuľky 3a.







Tabuľka 3a Referencie a vysvetľujúce poznámky Poznámky P measured Štandardný dynamický rozsah (SDR) v režime zapnutia, „normál“ Poznámky k meraniu príkonu (Informačné poznámky k skúšaniu displejov s normalizovaným jednosmerným (DC) vstupom alebo neodnímateľnou batériou ako primárnym zdrojom napájania sú uvedené v prílohe IIIa. Na účely týchto prechodných metód merania je normalizovaným DC vstupom iba vstup, ktorý je kompatibilný s rôznymi formami napájania prostredníctvom USB.) Poznámky k videosignálom Desaťminútová sekvencia dynamického videosignálu opísaná v existujúcich príslušných normách sa nahradí aktualizovanou desaťminútovou sekvenciou dynamického videosignálu. Tá je k dispozícii na stiahnutie na adrese:https://circabc.europa.eu/ui/group/1582d77c-d930-4c0d-b163-4f67e1d42f5b/library/23ab249b-6ebc-4f45-9b0e-df07bc61a596?p=1&n=10&sort=modified_DESC. K dispozícii sú dva súbory (pre SD a HD) – volajú sa „SD Dynamic Video Power.mp4“ a „HD Dynamic Video Power.mp4“. Rozlíšenie SD je k dispozícii pre obmedzené typy displejov, ktoré nedokážu prijímať alebo zobrazovať vyššie štandardy rozlíšenia. Pri všetkých ostatných rozlíšeniach displejov sa používa súbor pre rozlíšenie HD, keďže sa takmer zhoduje so strednou úrovňou obrazu (APL) podľa aktuálnej skúšobnej sekvencie dynamického videosignálu HD komisie IEC, ktorá je opísaná v existujúcich príslušných normách. Zvýšenie úrovne rozlíšenia z HD na vyššie natívne rozlíšenie musí zabezpečovať skúšaná jednotka, a nie externé zariadenie. Ak zvýšenie úrovne rozlíšenia musí vykonať externé zariadenie, zaznamenajú sa úplné podrobné údaje o zariadení a signálnom rozhraní so skúšanou jednotkou. Musí sa potvrdiť, že dátový signál z pamäťového systému s uloženými súbormi do rozhrania digitálneho signálu skúšanej jednotky poskytuje úroveň videosignálu s najvyššou svetelnosťou bielej a plnou čiernou. Ak systém prehrávania súborov zahŕňa osobitné funkcie optimalizácie obrazu [napr. „deep black“ (hlboká čierna) alebo vylepšené spracovanie farieb], tie sa deaktivujú. V záujme opakovateľnosti meraní sa zaznamenajú podrobné údaje o pamäťovom systéme a systéme prehrávania súborov, ako aj typ digitálneho rozhrania so skúšanou jednotkou (napr. HDMI, DVI atď.). Nameraný príkon Pmeasured je priemerná hodnota z celej 10-minútovej dynamickej skúšobnej sekvencie pri vypnutej funkcii ABC. P measured Vysoký dynamický rozsah (HDR) v režime zapnutia, „normál“ (automatické prepnutie režimu na HDR) Zatiaľ nie je uverejnená žiadna existujúca relevantná norma. Po nameraní hodnoty P measured počas dynamickej skúšobnej sekvencie (SDR) sa prehrajú dve dynamické skúšobné sekvencie HDR. Tieto päťminútové sekvencie sa vykonajú len v rozlíšení HD podľa bežných noriem HDR týkajúcich sa HLG a HDR10. Zvýšenie rozlíšenia z HD na vyššie natívne rozlíšenie displeja musí zabezpečovať skúšaná jednotka, a nie externé zariadenie. Ak zvýšenie úrovne rozlíšenia musí vykonať externé zariadenie, zaznamenajú sa úplné podrobné údaje o zariadení a signálnom rozhraní so skúšanou jednotkou. Tieto súbory sú k dispozícii na stiahnutie na adrese:https://circabc.europa.eu/ui/group/1582d77c-d930-4c0d-b163-4f67e1d42f5b/library/38df374d-f367-4b72-93d6-3f48143ad661?p=1&n=10&sort=modified_DESC a majú rovnaký programový obsah. Súbory sú nazvané „HDR-HLG Power.mp4“ a „HDR_HDR10 Power.mp4“ Pred zaznamenaním údajov o príkone je nevyhnutné, aby sa v ponuke nastavenia obrazu potvrdilo prepnutie skúšanej jednotky na režim zobrazenia HDR. Na účely výpočtu triedy energetickej účinnosti HDR na štítku a deklarovaného príkonu HDR na štítku sa integrované merania príkonu v každej sekvencii (P av) sčítajú a vydelia dvomi. Ak skúšanú jednotku nemožno testovať v jednom z týchto formátov HDR, zaznamená sa to a deklarovaný príkon je Pav nameraný vo formáte HDR, ktorý je podporovaný. V režime zobrazenia HDR sa neuplatňuje tolerancia pre ABC. P measured HDR = 0,5 * (P av HLG + P av HDR10) Ak jeden z týchto režimov zobrazenia HDR nie je podporovaný, pre deklarácie na štítku VII a štítku VIII sa použije nameraná číselná hodnota (Pav HLG) alebo prípadne (Pav HDR10). Meranie svetelnosti zobrazovacej jednotky na vyhodnotenie charakteristík automatickej regulácie jasu (ABC) a všetky ostatné požiadavky týkajúce sa merania najvyššej svetelnosti bielej. Nemožno použiť žiadne existujúce príslušné normy. Miesto trojpruhového čiernobieleho obrazca sa pri všetkých meraniach najvyššej svetelnosti bielej na displeji použije nový variant dynamického skúšobného obrazca „štvorec a obrys“ (box and outline), ktorý poskytuje dynamický formát vo farbe. Použije sa súbor týchto variantných dynamických skúšobných obrazcov, ktoré kombinujú formát štvorca a obrysu s formátom bieleho meracieho poľa VESA L10 až L80, podľa opisu v oddiele 1.2.4 prílohy IIIa, a ktoré možno stiahnuť na adrese:https://circabc.europa.eu/ui/group/1582d77c-d930-4c0d-b163-4f67e1d42f5b/library/4f4b47a4-c078-49c4-a859-84421fc3cf5e?p=1&n=10&sort=modified_DESC. Nachádzajú sa v podpriečinkoch označených ako SD, HD a UHD. Každý podpriečinok obsahuje osem dynamických skúšobných obrazcov najvyššej svetelnosti bielej od L10 po L80. Rozlíšenie možno zvoliť podľa natívneho rozlíšenia a signálnej kompatibility skúšanej jednotky. Voľba obrazca s príslušným rozlíšením musí vychádzať z a) minimálnych požadovaných rozmerov bieleho štvorca na správne fungovanie kontaktného merača svetelnosti a b) faktu, že skúšaná jednotka nevykazovala žiadne obmedzovanie výkonu (veľké biele plochy môžu viesť k poklesu úrovní najvyššej svetelnosti bielej). Akékoľvek zvýšenie úrovne rozlíšenia musí zabezpečovať skúšaná jednotka, a nie externé zariadenie. Musí sa potvrdiť, že dátový signál z pamäťového systému s uloženými súbormi do rozhrania digitálneho signálu skúšanej jednotky poskytuje úroveň videosignálu s najvyššou svetelnosťou bielej a plnou čiernou, a že nezahŕňa žiadne ďalšie spracovanie na účely zlepšenia videosignálu (napr. „hlboká čierna“ alebo vylepšené spracovanie farieb). Zaznamená sa pamäťový systém, ako aj typ signálneho rozhrania. V prípade displejov skúšaných s použitím dátového rozhrania USB alebo USB kompatibilného dátového rozhrania s funkciou napájania musí skúšaná jednotka aj zdroj signálu pripojený cez USB fungovať zo svojho vlastného zdroja napájania, pričom je pripojená len dátová cesta. Merania súvisiace s ABC pre „tolerancie a úpravy na účely výpočtu EEI a funkčné požiadavky“ Na merania súvisiace s funkciou ABC podľa tohto nariadenia nemožno použiť metodiku nastavenia zdrojov okolitého osvetlenia pri funkcii ABC a regulácie svetelnosti v zmysle existujúcich noriem. Metodika, ktorá sa má použiť, je opísaná v oddiele 1.2.5 prílohy IIIa. Pomer najvyššej svetelnosti bielej Nemožno použiť žiadne existujúce príslušné normy. Na meranie najvyššej svetelnosti bielej pri „normálnej konfigurácii“ s aktivovanou funkciou ABC sa použije dynamický skúšobný obrazec „štvorec a obrys“ zvolený pre merania najvyššej svetelnosti bielej s ABC (oddiel 1.2.4 prílohy IIIa). Ak bude výsledná hodnota nižšia než 150 cd/m2 v prípade monitorov alebo 220 cd/m2 v prípade ostatných displejov, vykoná sa ďalšie meranie najvyššej svetelnosti bielej na najjasnejšej prednastavenej konfigurácii v používateľskom menu (nie maloobchodnej konfigurácii). Pri meraniach pomeru svetelnosti nemusí byť funkcia ABC aktivovaná, ale stav ABC (aktivovaná alebo deaktivovaná) musí platiť pre obe merania. Ak je funkcia ABC aktivovaná, osvetlenosť musí byť pri oboch meraniach 100 luxov. Treba dbať na to, aby dynamický skúšobný obrazec zvolený na meranie najvyššej svetelnosti bielej v „normálnej konfigurácii“ nespôsoboval nestabilitu svetelnosti v najjasnejšej prednastavenej konfigurácii. Ak k nestabilite dôjde, pre obe merania sa zvolí menší obrazec štvorca s najjasnejšou bielou. Všeobecné poznámky Nasledujúce skúšobné normy poskytujú dôležité podporné informácie pre špecifikáciu skúšobného vybavenia a požadované skúšobné podmienky týkajúce sa usmernení pre meranie a skúšanie uvedených v tejto prílohe. EN 50564:2011 EN 50643:2018 EN 62087-1:2016 EN 62087- 2:2016 EN 62087-3:2016 séria noriem EN IEC 62680 z rokov 2013 až 2020 IEC TR 63274 ED1:2020 (Advisory technical report on HDR testing requirements – Poradná technická správa o požiadavkách na testovanie HDR)









PRÍLOHA IIIa

Prechodné metódy

1. DODATOČNÉ PRVKY PRE MERANIA A VÝPOČTY







Tabuľka 3b Požiadavky na skúšobné vybavenie a konfiguráciu skúšanej jednotky (UUT) (*1) Opis vybavenia Schopnosti Dodatočné schopnosti a charakteristiky Meranie príkonu Vymedzené v príslušnej norme Funkcia zaznamenávania údajov Zariadenie na meranie svetelnosti (LMD) Vymedzené v príslušnej norme Typ kontaktnej sondy s funkciou zaznamenávania údajov Zariadenie na meranie osvetlenosti (IMD) Vymedzené v príslušnej norme Funkcia zaznamenávania údajov Zariadenie na generovanie signálu Vymedzené v príslušnej norme Pozri príslušné poznámky v tabuľke 3a prílohy III. Referencie a vysvetľujúce poznámky Svetelný zdroj (projektor) Na snímači ABC musí zabezpečiť osvetlenosť menej ako 12 luxov a do 150 luxov pre televízory a monitory a do 20000 luxov pre digitálne informačné displeje z minimálnej vzdialenosti približne 1,5 m od snímača ABC. Polovodičové svietidlo (LED, laser alebo kombinácia LED/laser). Farebná škála projektora musí byť rovnaká ako REC 709 alebo lepšia. Držiak sklopiteľného podstavca umožňujúca presné nastavenie osi lúča projektoru. Tá sa môže kombinovať so zabudovanou funkciou optického nastavenia osi alebo sa ňou môže nahradiť. Svetelný zdroj (stlmiteľné LED svietidlo) Ako sa uvádza v oddiele 1.2.1 Počítač na simultánne zaznamenávanie údajov v spoločnom časovom horizonte Aspoň 3 vhodné porty poskytujúce rozhranie so zariadeniami na meranie príkonu, svetelnosti a osvetlenosti. Porty USB a Thunderbolt sa považujú za vhodné porty Počítač umožňujúci prezentáciu snímok a/alebo s aplikáciou na editovanie obrázkov prepojený na rozhraní s projektorom Aplikácia umožňujúca premietnutie plnoformátového obrazu v bielej so simultánnou reguláciou teploty chromatickosti a úrovne svetelnosti (sivej) ( *1 ) Skúšaná jednotka

1.1. Zhrnutie poradia skúšania

1. Namontovať skúšanú jednotku na stojan, v prípade potreby určiť umiestnenie snímača automatickej regulácie jasu (ABC), a umiestniť prístroje na meranie svetelnosti displeja a okolitého osvetlenia.

2. Vykonať počiatočné nastavenia a potvrdiť správne vykonanie upozornení povinného menu a predvolených nastavení „normálnej konfigurácie“.

3. V prípade potreby vypnúť zvuk.

4. Pokračovať v zahrievaní vzorky a zároveň nastaviť skúšobné zariadenie a určiť dynamický skúšobný obrazec najvyššieho jasu bielej, čím sa zabezpečí stabilné meranie svetelnosti a príkonu displeja.

5. Ak sa deklaruje tolerancia pre ABC, stanoviť rozsah osvetlenosti a oneskorenie ABC požadované pre vzorku. Profilovať ABC svetelnosti displeja pre úrovne okolitého osvetlenia od 100 do 12 luxov a odmerať zníženie príkonu v režime zapnutia medzi týmito hraničnými hodnotami. Na zabezpečenie podrobného profilovania vplyvu ABC na príkon a svetelnosť displeja sa rozsah okolitej osvetlenosti môže rozdeliť do niekoľkých segmentov počnúc referenčným bodom osvetlenosti tesne nad 100 luxov (napr. 120 luxov) cez 60 luxov, 35 luxov a 12 luxov až po najtmavšiu úroveň povolenú pre skúšobné prostredie. V prípade digitálnych informačných displejov sa dodatočné profilovanie môže zaznamenať až do úrovne dennej osvetlenosti 20 000 luxov na účely zberu údajov pre prípad budúcich revízií nariadenia.

6. Odmerať najvyššiu svetelnosť v normálnej konfigurácii. Ak je výsledná hodnota menej ako 150 cd/m2 v prípade monitora alebo 220 cd/m2 v prípade iných typov displejov, odmerať aj najvyššiu svetelnosť najjasnejšej konfigurácie prednastavenej v používateľskom menu (nie maloobchodnej konfigurácie).

7. Odmerať príkon v režime zapnutia pomocou sekvencie dynamického vysielacieho videosignálu SDR s deaktivovanou funkciou ABC. Odmerať príkon v režime zapnutia pomocou sekvencie dynamického vysielacieho videosignálu HDR a potvrdiť, že bol spustený režim HDR (potvrdené oznámením na displeji pri začiatku prehrávania HDR a/alebo zmenou v nastaveniach normálnej konfigurácie obrazu).

8. Odmerať potrebu výkonu v režimoch s nízkou spotrebou a režimoch vypnutia a čas potrebný na to, aby sa prejavili funkcie automatického zníženia príkonu.

1.2. Podrobnosti skúšania

1.2.1. Nastavenia skúšanej jednotky (displeja) a meracieho prístroja

O.tifbrázok 1: Fyzické nastavenie displeja a zdroja okolitého osvetlenia

Ak je k dispozícii funkcia ABC a skúšaná jednotka je dodávaná so stojanom, ten musí byť pripevnený k časti s displejom a skúšaná jednotka sa musí umiestniť na vodorovný stôl alebo plošinu vo výške najmenej 0,75 m, ktoré musia byť prikryté čiernym materiálom s nízkou reflektivitou (typické materiály sú plsť, flauš alebo zamatové plátno). Všetky časti stojana musia zostať odkryté. Displeje určené predovšetkým na montáž na stenu musia byť pripevnené k rámu na uľahčenie prístupu, pričom spodný okraj displeja musí byť vo výške najmenej 0,75 m od podlahy. Povrch podlahy pod displejom a v priestore do 0,5 metra pred displejom nesmie byť vysoko reflektívny a v ideálnom prípade by mal byť pokrytý čiernym materiálom s nízkou reflektivitou.

Určí sa fyzické umiestnenie snímača ABC skúšanej jednotky a súradnice uvedeného umiestnenia namerané vo vzťahu k pevnému bodu mimo skúšanej jednotky sa zaznamenajú. Na uľahčenie opakovateľnosti meraní sa zaznamenajú vzdialenosti H a D, ako aj uhol lúča projektora (pozri obrázok 1). V závislosti od požiadaviek na úroveň osvetlenosti svetelného zdroja musia byť vzdialenosti H a D za normálnych okolností rovnaké ± 5 mm a merať od 1,5 m do 3 m. Pri nastavovaní uhla lúča projektora možno na namierenie na snímač ABC použiť čiernu snímku s malým bielym štvorcom v strede, čím vznikne úzky lúč svetla na účely merania uhla. Ak je snímač ABC navrhnutý tak, aby optimálne fungoval pri lúči osvetlenia mimo odporúčaného 45 ° uhla, môže sa použiť tento uprednostňovaný uhol a podrobnosti sa zaznamenajú. Ak sa použije bezkontaktný merač svetelnosti (na vzdialenom umiestnení) s nízkym uhlom lúča svetelného zdroja, treba dbať na to, aby sa zabezpečilo, že sa zdroj neodráža v oblasti displeja používanej na meranie svetelnosti.

Merač intenzity osvetlenia sa namontuje čo najbližšie ku snímaču ABC, pričom sa musí zabrániť, aby odrazy okolitého svetla od krytu merača prenikli do snímača. To sa dá dosiahnuť kombináciou rôznych metód, napr. zakrytím merača intenzity osvetlenia čiernou plsťou a nastaviteľným mechanickým upevnením, ktoré znemožňuje, aby kryt merača prečnieval cez prednú časť snímača ABC.

Tento overený postup sa odporúča pre presné a opakovateľné zaznamenávanie úrovní osvetlenosti snímača ABC s minimálnymi problémami pri mechanickom upevnení. Tento postup umožňuje korekciu akejkoľvek chyby osvetlenosti, ktorá by nastala v dôsledku praktickej nemožnosti namontovať merač intenzity osvetlenia do presne rovnakej fyzickej polohy ako snímač ABC na účely simultánneho osvetlenia. Tento postup teda umožňuje simultánne osvetlenie snímača ABC a merača intenzity osvetlenia bez toho, aby po nastavení došlo k fyzickému zásahu do skúšanej jednotky a merača. Pomocou vhodného softvéru na zaznamenávanie sa môžu požadované postupné zmeny osvetlenosti synchronizovať s meraním príkonu v režime zapnutia a meraním svetelnosti displeja na účely automatického zaznamenávania a profilovania ABC.

Merač intenzity osvetlenia sa umiestni pár centimetrov od snímača ABC, aby sa zabránilo, že priame odrazy lúča projektora od krytu merača preniknú do snímača ABC. Vodorovná os detektora merača intenzity osvetlenia musí byť na tej istej horizontálnej osi ako snímač ABC, pričom vertikálna os merača musí byť presne rovnobežná s vertikálnou rovinou displeja. Musia sa zmerať a zaznamenať fyzické súradnice upevňovacieho bodu merača vo vzťahu k pevnému externému bodu použitému na zaznamenanie fyzickej polohy snímača ABC.

Projektor sa namontuje do takej polohy, aby os jeho premietnutého lúča bola v priamke s vertikálnou rovinou kolmou na povrch displeja a prechádzala cez zvislú os snímača ABC (pozri obrázok 1). Výška, sklon a vzdialenosť plošiny projektora od skúšanej jednotky sa nastavia tak, aby umožňovali zamerať premietnutý plnoformátový obraz najvyššieho jasu bielej na oblasť pokrývajúcu snímač ABC a merač intenzity osvetlenia a zároveň zabezpečovali maximálnu úroveň okolitej osvetlenosti (lux) snímača požadovanú na skúšanie. V tejto súvislosti treba poznamenať, že ABC niektorých digitálnych informačných displejov funguje za podmienok intenzity okolitého svetla v rozmedzí od 20 000 luxov do menej ako 100 luxov.

Kontaktný merač svetelnosti na meranie svetelnosti displeja musí byť nainštalovaný tak, aby bol zarovnaný so stredom obrazovky skúšanej jednotky.

Premietaný obraz osvetlenosti prekrývajúci horizontálny povrch pod displejom skúšanej jednotky nesmie presahovať vertikálnu rovinu displeja, pokiaľ reflektívny stojan vpredu nezasahuje do väčšieho než uvedeného priestoru, pričom v takom prípade musí byť hrana obrazu zarovnaná s okrajmi stojana (pozri obrázok 1). Horná horizontálna hrana premietaného obrazu nesmie byť nižšie ako 1 cm pod spodnou hranou krytu kontaktného merača svetelnosti. To možno dosiahnuť optickým nastavením alebo fyzickým umiestnením projektora v rámci obmedzení požadovaného uhla lúča 45 ° a požadovanej maximálnej osvetlenosti na snímači ABC.

Keď sú zaznamenané súradnice polohy skúšanej jednotky a merača intenzity osvetlenia a projektor vyžaruje stabilnú intenzitu osvetlenia v rámci rozsahu, ktorý sa má merať (zvyčajne sa stabilita dosiahne niekoľko minút od zapnutia polovodičového svietidla), skúšanú jednotku treba ďalej posúvať až do bodu, pri ktorom čelná strana merača intenzity osvetlenia a stred detektora zodpovedajú súradniciam fyzickej polohy zaznamenaným pre snímač ABC skúšanej jednotky. Osvetlenosť nameraná v tomto bode sa zaznamená a merač sa vráti do svojej pôvodnej nastavenej polohy spolu so skúšanou jednotkou. Osvetlenosť sa opäť zmeria v nastavenej polohe. Percentuálny rozdiel medzi intenzitami osvetlenia nameranými v oboch skúšobných polohách (ak sa skúšky uskutočnili) sa môže použiť v záverečnej správe ako korekčný faktor pre všetky ďalšie merania intenzity osvetlenia (tento korekčný faktor sa nemení podľa intenzity osvetlenia). To poskytuje súbor presných údajov, pokiaľ ide o osvetlenosť na snímači ABC, aj keď prístroj na meranie luxov nie je umiestnený v uvedenom bode, a umožňuje simultánne zakreslenie svetelnosti, príkonu a intenzity osvetlenia displeja s cieľom presne profilovať ABC.

V skúšobných nastaveniach sa nesmú robiť žiadne ďalšie fyzické zmeny.

Na rozdiel od televízorov môžu mať digitálne informačné displeje viac ako jeden snímač okolitého svetla. Technik musí na účely skúšky určiť jeden snímač, ktorý sa má použiť pri skúške, pričom ostatné snímače svetla vyradí tak, že ich zakryje nepriehľadnou páskou. Nepotrebné snímače sa môžu aj deaktivovať, ak je na to k dispozícii ovládací prvok. Vo väčšine prípadov je najvhodnejšie použiť snímač, ktorý smeruje dopredu. Metódy merania v prípade digitálnych informačných displejov s viacerými snímačmi svetla sa môžu ďalej skúmať v rámci zdokonaľovania skúšobnej metódy, ktoré sa má špecifikovať v harmonizovanej norme.

V skúšobných laboratóriách, ktoré v opísanom skúšobnom nastavení uprednostňujú použitie stlmiteľného svietidla namiesto projektorového svetelného zdroja, sa uplatňuje nasledujúca špecifikácia svietidla a zaznamenajú sa namerané vlastnosti svietidla.

Svetelný zdroj použitý na osvetlenie snímača ABC na konkrétne úrovne osvetlenosti musí využívať stlmiteľné LED reflektorové svietidlo a mať priemer 90 mm ± 5 mm. Menovitý uhol lúča svietidla musí byť 40 ° ± 5 °. Menovitá náhradná teplota chromatickosti (CCT) musí byť 2700 K ± 300 K v rámci celého rozsahu intenzity osvetlenia od 12 luxov po maximálnu intenzitu osvetlenia požadovanú na skúšanie. Menovitý index podania farieb (CRI) je 80 ± 3. Čelný povrch svietidla musí byť priehľadný (t. j. nie zafarbený ani potiahnutý materiálom modifikujúcim spektrum) a môže byť hladký alebo zrnitý; po osvetlení na pozadí jednotne bieleho povrchu sa difúzny obrazec voľnému oku javí ako hladký. Zostava svietidiel nesmie meniť spektrum zdroja LED vrátane IR a UV pásiem. Vlastnosti svetla sa v rámci celého rozsahu stlmovania požadovaného na skúšanie ABC nesmú líšiť.

1.2.2. Kontrola správneho vykonania „normálnej konfigurácie“ a upozornení na energetický dosah.

Wattmeter sa pripojí ku skúšanej jednotke na účely pozorovania a zabezpečí sa aspoň jeden zdroj videosignálu. Počas tohto testu sa potvrdí stálosť ABC vo všetkých ostatných prednastavených konfiguráciách okrem „maloobchodnej konfigurácie“.

1.2.3. Nastavenie zvuku

Musí sa zabezpečiť vstupný signál obsahujúci zvuk a video (ideálny tón pre materiál na skúšanie príkonu videa v SDR je tón s frekvenciou 1 kHz). Nastavenie hlasitosti zvuku sa zníži na displejovom zobrazení na nulu alebo sa aktivuje ovládanie stlmenia zvuku. Treba potvrdiť, že aktivácia ovládania stlmenia zvuku nemá žiadny vplyv na parametre obrazu „normálnej konfigurácie“.

1.2.4. Určenie obrazca s najvyššou svetelnosťou bielej na meranie najvyššej svetelnosti bielej

Ak skúšaná jednotka zobrazuje obrazec s najvyššou svetelnosťou bielej, displej sa môže rýchlo stlmiť počas prvých niekoľkých sekúnd a postupne sa stlmovať až do stabilnej úrovne. To znemožňuje konzistentné a opakovateľné meranie hodnôt príkonu a svetelnosti bezprostredne po zobrazení obrazu. Aby bolo možné opakovať merania, musí sa dosiahnuť určitá úroveň stability. Zo skúšania na displejoch s použitím súčasnej technológie vyplýva, že na dosiahnutie stability obrazu najvyššej svetelnosti bielej stačí 30 sekúnd. Z praktického pozorovania vyplýva, že v rámci tohto časového rozpätia z obrazovky zmiznú aj akékoľvek stavové zobrazenia.

Súčasné displeje majú často zabudovanú elektroniku a softvér na ovládanie displejov na ochranu zdroja napájania displeja pred preťažením a obrazovky pred poškodením súvisiacim s pretrvávajúcim zobrazením (vypálením statického obrazu), a to obmedzením celkového príkonu obrazovky. Výsledkom môže byť obmedzená svetelnosť a obmedzená spotreba elektriny pri zobrazení napríklad veľkej plochy dynamického skúšobného obrazca bielej.

V tejto skúšobnej metodike sa meria najvyššia svetelnosť pri zobrazení dynamického skúšobného obrazca 100 % jasu bielej, pričom plocha bielej je empiricky obmedzená, aby sa zabránilo spusteniu ochranných mechanizmov. Vhodný dynamický skúšobný obrazec sa určí zobrazením rozsahu ôsmich dynamických skúšobných obrazcov „štvorec a obrys“, ktoré vychádzajú z dynamických skúšobných obrazcov VESA „L“ od najmenšieho (L 10) po najväčší (L 80), pri súčasnom zaznamenávaní príkonu a svetelnosti obrazovky. Graf príkonu a svetelnosti obrazovky v porovnaní s obrazcom L pomôže určiť, či a kedy dochádza k obmedzeniu prostredníctvom systému ovládania displeja. Napríklad, keď sa spotreba energie zvyšuje z L 10 na L 60, zatiaľ čo svetelnosť sa buď zvyšuje alebo ostáva konštantná (neklesá), tieto obrazce zjavne nespôsobujú obmedzenia. Ak dynamický skúšobný obrazec L 70 nenaznačuje žiadne zvýšenie spotreby energie ani svetelnosti (pričom pri predchádzajúcich obrazcoch L k tomuto zvýšeniu došlo), znamenalo by to, že k obmedzeniam dochádza pri hodnote L 70 alebo medzi hodnotami L 60 a L 70. Je tiež možné, že k obmedzeniu došlo medzi hodnotami L 50 a L60 a že body na grafe mali pri hodnote L 60 v skutočnosti klesajúcu tendenciu. Najväčšia hodnota obrazca, pri ktorej sme si istí, že nedochádza k žiadnemu obmedzeniu, je preto L 50, a na meranie najvyššej svetelnosti je vhodné použiť práve tento obrazec. Ak sa musí deklarovať pomer svetelnosti, výber obrazca svetelnosti sa vykoná pri prednastavení s najvyšším jasom. Ak je známe, že skúšaná jednotka má vlastnosti ovládania svetelnosti displeja, ktoré neumožňujú výber optimálneho skúšobného obrazca pre dynamickú najvyššiu svetelnosť bielej podľa uvedeného postupu, môže sa použiť tento zjednodušený postup výberu. V prípade displejov s uhlopriečkou najmenej 15,24 cm (6 palcov) a menej ako 30,48 cm (12 palcov) sa použije signál L 40 PeakLumMotion. V prípade displejov s uhlopriečkou najmenej 30,48 cm (12 palcov) sa použije signál L 20 PeakLumMotion. Deklaruje sa dynamický skúšobný obrazec pre dynamickú najvyššiu svetelnosť bielej vybraný podľa jedného z týchto postupov a použije sa pri všetkých skúškach svetelnosti.

1.2.5. Stanovenie rozsahu regulácie okolitého svetla ABC a oneskorenie činnosti ABC.

Na účely nariadenia (EÚ) 2019/2021 sa v deklarácii EEI uvádza tolerancia pre príkon ABC, ak charakteristika regulácie ABC spĺňa osobitné požiadavky na reguláciu svetelnosti displeja pre úrovne okolitého osvetlenia od 100 do 12 luxov pri referenčných bodoch 60 luxov a 35 luxov. Na dosiahnutie súladu s toleranciou pre príkon podľa nariadenia musí zmena svetelnosti displeja pri zmene okolitého svetla v rozmedzí od 100 do 12 luxov zabezpečiť minimálne 20 % zníženie potreby výkonu displeja. Dynamický skúšobný obrazec „L“ pre dynamickú svetelnosť používaný na posúdenie zhody regulácie svetelnosti ABC sa môže zároveň použiť aj na posúdenie zhody zníženia príkonu.

V prípade digitálnych informačných displejov sa môže uplatňovať oveľa širší rozsah regulácie ABC so zmenou intenzity osvetlenia a tu opísaná skúšobná metodika sa môže rozšíriť tak, aby zhromažďovala údaje na účely budúcich revízií nariadenia.

1.2.5.1. Profilovanie oneskorenia ABC

Oneskorenie funkcie regulácie ABC je časové oneskorenie medzi zmenou okolitého svetla snímanou detektorom ABC a výslednou zmenou svetelnosti displeja skúšanej jednotky. Z údajov zo skúšania vyplynulo, že toto oneskorenie môže trvať až 60 sekúnd, čo sa musí zohľadniť pri profilovaní regulácie ABC. Na účely odhadu oneskorenia sa snímka s osvetlenosťou 100 luxov (pozri 1.2.5.2) prepne pri stabilnej svetelnosti displeja na snímku s osvetlenosťou 60 luxov a zaznamená sa časový interval potrebný na dosiahnutie stabilnej nižšej úrovne svetelnosti displeja. Pri tejto nižšej stabilnej úrovni svetelnosti sa snímka s osvetlenosťou 60 luxov prepne na snímku s osvetlenosťou 100 luxov a zaznamená sa časový interval potrebný na dosiahnutie stabilnej vyššej úrovne svetelnosti. Vyššia z týchto hodnôt časového intervalu sa použije na výpočet oneskorenia s možnosťou pripočítať10 sekúnd, ak sa to uzná za vhodné. Táto hodnota sa uloží ako doba premietania pre každú snímku.

1.2.5.2. Regulácia osvetlenosti svetelného zdroja

Na účely profilovania ABC sa na skúšanej jednotke zobrazí dynamický skúšobný obrazec s najvyššou svetelnosťou bielej uvedený v bode 1.2.4, zatiaľ čo sa jas svetelného zdroja mení z bielej cez celú škálu sivých snímok s cieľom simulovať zmeny okolitej osvetlenosti. Na reguláciu úrovne osvetlenosti sa priehľadnosť sivej na prvej snímke mení tak, aby sa dosiahol východiskový bod profilovania (napr. 120 luxov) meraním úrovne luxov na merači intenzity osvetlenia. Táto snímka sa uloží a skopíruje. Nastaví sa nová úroveň priehľadnosti sivej na účely kópie do požadovaného referenčného bodu 100 luxov a snímka sa uloží a skopíruje. Proces sa zopakuje pre referenčné body 60 luxov, 35 luxov a 12 luxov. V tejto fáze možno pridať snímku s osvetlenosťou čiernej (0 % priehľadnosť) na účely symetrie zakreslenia údajov a skopírovať snímky referenčných bodov a zoradiť ich podľa vzostupnej intenzity osvetlenia až do opätovného dosiahnutia 120 luxov.

1.2.5.3. Regulácia teploty chromatickosti svetelného zdroja

Ďalšou požiadavkou je nastaviť teplotu chromatickosti pre biely bod premietaného svetla, aby sa zabezpečila opakovateľnosť skúšobných údajov, ak sa na účely overovania použije iný svetelný zdroj projektora. Pre túto skúšobnú metodiku sa na účely súladu s metodikou ABC z predchádzajúcich skúšobných noriem stanovuje teplota chromatickosti bieleho bodu na 2700 K ± 300 K.

Tento biely bod je ľahko nastaviteľný v každej významnejšej počítačovej aplikácii na vytváranie snímok pomocou vhodnej jednofarebnej výplne (napr. červená/oranžová) a úpravy priehľadnosti. Týmito nástrojmi sa biely bod projektora, ktorý je za normálnych okolností chladnejší, môže nastaviť na navrhovanú hodnotu 2700 K zmenou priehľadnosti zvolenej farby súbežne s meraním teploty chromatickosti pomocou funkcie merača intenzity osvetlenia. Po dosiahnutí požadovanej teploty sa použije na všetky snímky.

1.2.5.4. Zaznamenávanie údajov

Spotreba energie, svetelnosť zobrazovacej jednotky a osvetlenosť na snímači ABC sa merajú a zaznamenávajú počas projekcie snímok. Tieto údaje musia časovo korelovať. Dátové body pre tri dané parametre sa musia zaznamenať, aby sa spotreba energie uviedla do vzťahu k svetelnosti zobrazovacej jednotky a osvetlenosti na snímači ABC. Medzi referenčnými bodmi sa môže vytvoriť akýkoľvek počet snímok s cieľom dosiahnuť vysokú úroveň podrobnosti údajov v rámci obmedzenia dostupného času trvania skúšky.

V prípade digitálneho informačného displeja určeného pre široké spektrum podmienok okolitého osvetlenia možno prevádzkový rozsah regulácie ABC nad svetelnosťou displeja manuálne nastaviť reguláciou priehľadnosti čiernej, ktorá funguje na jedinej premietnutej snímke s najjasnejšou bielou prednastavenej na požadovanú teplotu chromatickosti. Z používateľského menu sa zvolí odporúčaná prednastavená konfigurácia digitálneho informačného displeja pre široké spektrum prevádzkových podmienok okolitého osvetlenia. V stabilnom bode svetelnosti displeja sa premietnutá snímka prepne z 0 % priehľadnosti čiernej na 100 % priehľadnosť, aby sa stanovila doba oneskorenia. To sa potom aplikuje na nastavenie krokov priehľadnosti sivej od čiernej po bod, v ktorom už nedochádza k žiadnej zmene svetelnosti displeja, aby sa stanovil prevádzkový rozsah ABC. Na profilovanie uvedeného rozsahu je potom možné vytvoriť prezentáciu snímok na požadovanej úrovni podrobnosti.

1.2.6. Merania svetelnosti displeja

Pri aktivovanej ABC a úrovni okolitého svetla 100 luxov nameranej na merači intenzity osvetlenia musí skúšaná jednotka zobrazovať zvolený obrazec s najvyššou svetelnosťou bielej (pozri bod 1.2.4) pri stabilnej svetelnosti. Na účely súladu s nariadením sa musí meraním svetelnosti potvrdiť, že úroveň svetelnosti displeja je 220 cd/m2 alebo viac pre všetky kategórie displejov okrem monitorov. V prípade monitorov sa vyžaduje úroveň zhody 150 cd/m2 alebo viac. V prípade displejov bez ABC alebo zariadení, ktoré nedeklarujú toleranciu pre ABC, sa merania môžu vykonať s vynechaním časti nastavenia skúšky týkajúcej sa okolitého svetla.

V prípade displejov, ktoré majú už v štádiu návrhu deklarovanú úroveň najvyššej svetelnosti bielej v normálnej konfigurácii nižšiu, ako je požadovaná zhoda 220 cd/m2 prípadne 150 cd/m2, sa vykoná ďalšie meranie najvyššej svetelnosti bielej v prednastavenej konfigurácii zobrazovania, ktorá vykazuje najvyššiu nameranú hodnotu najvyššej svetelnosti bielej. Na účely súladu s nariadením musí byť vypočítaný pomer merania najvyššej svetelnosti bielej v normálnej konfigurácii zobrazovania a merania najvyššej hodnoty najvyššej svetelnosti bielej 65 % alebo viac. Táto hodnota sa označuje ako „pomer svetelnosti“.

Pri skúšaných jednotkách s ABC, ktorú možno vypnúť, sa vykoná ďalšia skúška zhody v normálnej konfigurácii. Stabilizovaný obrazec s najvyššou svetelnosťou bielej sa musí zobraziť za podmienok nameranej intenzity okolitého osvetlenia 100 luxov. Musí sa potvrdiť, že potreba výkonu skúšanej jednotky nameraná pri zapnutej ABC je rovnaká alebo menšia ako potreba výkonu nameraná pri stabilizovanej svetelnosti s vypnutou ABC. Ak nameraný príkon nie je rovnaký, pre príkon v režime zapnutia sa použije režim, ktorý poskytuje najvyšší nameraný príkon.

1.2.7. Merania príkonu v režime zapnutia

V prípade každého z nižšie uvedených systémov napájania skúšanej jednotky sa príkon SDR meria v normálnej konfigurácii pomocou HD verzie 10-minútového súboru „SDR dynamic video power test“, pokiaľ nie je kompatibilita vstupného signálu obmedzená na SD. Musí sa potvrdiť, že zdrojový súbor a vstupné rozhranie skúšanej jednotky sú schopné pri video údajoch poskytovať úrovne plnej čiernej a plnej bielej. Akékoľvek zvýšenie úrovne rozlíšenia HD videa na natívne rozlíšenie displeja skúšanej jednotky musí spracovať skúšaná jednotka, a nie externé zariadenie, pokiaľ to skúšaná jednotka umožňuje. Ak sa na dosiahnutie zvýšenia úrovne rozlíšenia na natívne rozlíšenie skúšanej jednotky musí použiť externé zariadenie, potom sa musia zaznamenať podrobnosti o tomto zariadení a jeho rozhraní so skúšanou jednotkou. Deklarovaný príkon je priemerný príkon stanovený počas prehrávania celého 10-minútového súboru.

Príkon HDR, pri ktorom má daná funkcia využitie, sa meria pomocou dvoch 5-minútových súborov HDR s názvom „HDR-HLG power“ a „HDR-HDR10 power“. Ak jeden z týchto režimov HDR nie je podporovaný, príkon HDR sa deklaruje v podporovanom režime.

Vlastnosti skúšobných prístrojov a skúšobné podmienky podrobne opísané v príslušných normách sa vzťahujú na všetky skúšky príkonu.

Zahrievanie výrobku s modernou technológiou displeja skúšanej jednotky netreba predlžovať a najvhodnejšie je vykonať ho pomocou dynamického skúšobného obrazca pre dynamickú najvyššiu svetelnosť bielej uvedeného vyššie v oddiele 1.2.4. Keď sú odpočty príkonu stabilné a skúšaná jednotka zobrazuje tento obrazec, možno začať meranie príkonu pomocou skúšobných súborov dynamického videosignálu SDR a HDR.

Pokiaľ je výrobok vybavený funkciou ABC, musí byť vypnutá. Ak sa nedá vypnúť, výrobok sa musí skúšať pri okolitom osvetlení 100 luxov za podmienok opísaných vyššie v oddiele 1.2.5.

V prípade skúšaných jednotiek určených na používanie v elektrickej sieti striedavého prúdu, vrátane tých, ktoré používajú normalizovaný jednosmerný vstup (DC), ale s externým zdrojom napájania (EPS) dodávaným v balení so skúšanou jednotkou, sa príkon v režime zapnutia meria v mieste napájania striedavým prúdom.

a) V prípade skúšanej jednotky s normalizovaným jednosmerným (DC) vstupom (platia iba štandardy napájania kompatibilné s USB) sa príkon meria na tomto jednosmernom vstupe. To uľahčuje odbočka USB (BOU – break out unit), ktorá zachováva dátovú cestu napájacieho konektora a jednosmerného (DC) vstupu skúšanej jednotky, ale prerušuje cestu napájania, aby umožnila vstupy do wattmetra na meranie prúdu a napätia. Kombinácia wattmetra a odbočky USB sa musí v plnej miere odskúšať, aby sa zabezpečilo, že ich konštrukcia a podmienky údržby nebudú rušiť funkciu snímania impedancie kábla podľa niektorých noriem napájania prostredníctvom USB. Príkon zaznamenaný cez odbočku USB je deklarovaný príkon Pmeasured na účely deklarácie o meraní príkonu v režime zapnutia (ekodizajn a označovanie v režime SDR a HDR).

b) V prípade neobvyklej skúšanej jednotky, na ktorú sa vzťahuje vymedzenie pojmov v nariadení, ale ktorá je určená na prevádzku pomocou zabudovanej batérie, ktorú nemožno na účely požadovaného skúšania príkonu obísť ani odstrániť, sa navrhuje táto metodika. Vyššie uvedené upozornenia pre externý zdroj napájania a normalizovaný jednosmerný (DC) vstup platia aj pri výbere deklarácie o výkone na vstupe AC alebo DC.

Na účely tejto metodiky sa uplatňujú tieto požiadavky:

Úplne nabitá batéria: bod v priebehu nabíjania, keď podľa pokynov výrobcu, na základe indikátora alebo na základe časového obdobia už netreba výrobok ďalej nabíjať. Vykoná sa vizuálne profilovanie tohoto bodu na účely jeho neskoršieho použitia spolu s grafickým znázornením nabíjacieho protokolu wattmetra s meraniami príkonu v jednosekundových intervaloch v 30-minútovom časovom úseku pred dosiahnutím bodu plného nabitia a po ňom.

Úplne vybitá batéria: bod v režime zapnutia, keď je skúšaná jednotka odpojená od externého zdroja napájania a keď sa displej automaticky vypne (nie však prostredníctvom funkcií automatického režimu pohotovosti) alebo prestane fungovať počas zobrazovania obrazu.

Ak nie je k dispozícii žiadny indikátor ani nie je stanovený žiadny čas nabíjania, batéria sa musí úplne vybiť. Potom sa musí batéria znovu nabiť, pričom budú vypnuté všetky funkcie displeja ovládané používateľom. Automaticky sa zaznamená príkon vo vzťahu k času, a to na úrovni podrobnosti, ktorá nebude nižšia ako jeden odpočet za sekundu. Ak záznam znázorňuje začiatok režimu údržby batérie s nízkou spotrebou energie alebo začiatok doby s veľmi nízkou spotrebou energie s rozloženými výbojmi energie, bude za základný čas nabíjania považovaný čas zaznamenaný od začiatku nabíjacieho cyklu batérie do tohoto bodu.

Príprava batérie: všetky nepoužité lítiovo-iónové batérie sa musia pred vykonaním prvej skúšky na skúšanej jednotke raz úplne nabiť a úplne vybiť. Všetky ostatné chemické/technologické typy nepoužitých batérií sa musia pred vykonaním prvej skúšky na skúšanej jednotke trikrát úplne nabiť a úplne vybiť.

Metóda

Nastavte skúšanú jednotku na všetky príslušné skúšky opísané v tomto dokumente o skúšobnej metodike. Pri výbere deklarácie o meraní príkonu striedavého alebo jednosmerného prúdu použite upozornenia týkajúce sa napájania uvedené vyššie.

Všetky dynamické skúšobné sekvencie, pri ktorých sa meria príkon na účely zhody s nariadením a deklarácie, sa vykonávajú s úplne nabitou batériou výrobku a odpojeným externým zdrojom napájania. Stav plného nabitia sa potvrdí grafom profilu nabíjania na základe protokolu z wattmetra. Výrobok sa prepne do požadovaného režimu merania a okamžite sa spustí dynamická skúšobná sekvencia. Po dokončení dynamickej skúšobnej sekvencie sa výrobok vypne a začne sa zaznamenávaná nabíjacia sekvencia. Keď profil nabíjacieho protokolu ukazuje stav plného nabitia, priemerný príkon zaznamenaný od zaznamenaného začiatku nabíjania do zaznamenaného začiatku stavu plného nabitia sa použije na výpočet príkonu, ktorý sa má zaznamenať v súlade s požiadavkami nariadenia.

Režim pohotovosti, režim pohotovosti pri zapojení v sieti a režim vypnutia (ak existujú) si budú vyžadovať dlhé doby nabíjania batérie, aby sa zabezpečila dobrá opakovateľnosť údajov z priemerného príkonu pri dobíjaní (napr. 48 hodín v prípade režimu vypnutia alebo pohotovosti a 24 hodín v prípade režimu pohotovosti pri zapojení v sieti).

Pri meraní svetelnosti a profilovaní svetelnosti ABC môže zostať externý zdroj napájania pripojený.

V prípade skúšky zníženia príkonu ABC musí byť príslušná sekvencia dynamickej najvyššej svetelnosti nepretržite prehrávaná počas 30 minút pri okolitom osvetlení 12 luxov. Batéria musí byť okamžite znovu nabitá a musí sa zaznamenať priemerný príkon. To isté sa opakuje pri okolitom osvetlení 100 luxov, pričom sa musí potvrdiť, že rozdiel medzi priemernými príkonmi pri dobíjaní je 20 % alebo viac.

V prípade deklarácie o príkone SDR musí byť príslušná 10-minútová dynamická sekvencia merania príkonu SDR prehraná trikrát za sebou a musí sa zaznamenať priemerná potreba výkonu na dobitie batérie [P measured (SDR) = energia na dobitie / celkový čas prehrávania]. V prípade deklarácie o príkone HDR musí byť každý z dvoch 5-minútových súborov dynamických meraní príkonu HDR prehraný trikrát rýchlo za sebou a musí sa zaznamenať priemerná potreba výkonu na dobitie batérie [[P measured (HDR) = energia na dobitie / celkový čas prehrávania].

1.2.8. Meranie potreby výkonu v režime s nízkou spotrebou a v režime vypnutia

Skúšobné prístroje a skúšobné podmienky podrobne opísané v príslušných normách sa vzťahujú na všetky skúšky príkonu v režime s nízkou spotrebou a v režime vypnutia. Uplatňujú sa upozornenia týkajúce sa merania príkonu striedavého (AC) alebo jednosmerného (DC) prúdu uvedené vyššie v bode 1.2.7 a prípadne sa použije osobitný skúšobný postup pre displeje napájané batériami podľa bodu 1.2.7.

▼B









PRÍLOHA IV

Postup overovania na účely dohľadu nad trhom

▼M1

Tolerancie overovania stanovené v tejto prílohe sa vzťahujú len na overovanie deklarovaných hodnôt orgánmi členských štátov a výrobca, dovozca ani splnomocnený zástupca ich nesmie v žiadnom prípade použiť ako povolené tolerancie pri určovaní hodnôt v technickej dokumentácii alebo pri interpretácii týchto hodnôt s cieľom dosiahnuť súlad alebo prezentovať lepšie výsledky.

▼B

Ak bol model navrhnutý tak, aby rozpoznal podrobenie skúšaniu (napr. rozpoznaním skúšobných podmienok alebo skúšobného cyklu) a aby konkrétne reagoval automatickou zmenou výkonu počas skúšky s cieľom dosiahnuť priaznivejšiu hodnotu ktoréhokoľvek parametra stanoveného v tomto nariadení alebo zahrnutého v technickej dokumentácii či akejkoľvek poskytnutej dokumentácii, daný model a všetky ekvivalentné modely sa považujú za nevyhovujúce požiadavkám.

▼M1

Orgány členských štátov použijú ako súčasť overovania zhody modelu výrobku s požiadavkami stanovenými v tomto nariadení v súlade s článkom 3 ods. 2 smernice 2009/125/ES v prípade požiadaviek uvedených v prílohe I tento postup.

▼B

1. Všeobecný postup

Orgány členských štátov overujú iba jednu jednotku modelu.

Model sa považuje za vyhovujúci príslušným požiadavkám, ak:

a) hodnoty uvedené v technickej dokumentácii podľa bodu 2 prílohy IV k smernici 2009/125/ES (deklarované hodnoty) a prípadne hodnoty použité na výpočet týchto hodnôt nie sú pre výrobcu, dovozcu alebo splnomocneného zástupcu priaznivejšie než výsledky zodpovedajúcich meraní vykonaných podľa písmena g) uvedeného bodu;

b) deklarované hodnoty spĺňajú požiadavky stanovené v tomto nariadení a žiadne informácie o výrobku, ktoré uverejnil výrobca, dovozca alebo splnomocnený zástupca, nezahŕňajú hodnoty, ktoré by boli pre výrobcu, dovozcu alebo splnomocneného zástupcu priaznivejšie než deklarované hodnoty;

c) keď orgány členských štátov skúšajú jednotku daného modelu, určené hodnoty (hodnoty relevantných parametrov namerané pri skúšaní a hodnoty vypočítané na základe týchto meraní) sú v súlade s príslušnými toleranciami overovania uvedenými v tabuľke 3 a

d) keď orgány členských štátov kontrolujú jednotku modelu, táto jednotka spĺňa požiadavky z hľadiska funkčnosti, opráv a konca životnosti.

1.1. Postup overovania požiadaviek stanovených v oddiele B bode 1 prílohy II

Model sa považuje za vyhovujúci príslušným požiadavkám, ak:

a) je funkcia ABC výrobku aktivovaná predvolene a zachová sa vo všetkých režimoch SDR okrem predajnej konfigurácie;

b) nameraná hodnota príkonu výrobku v režime zapnutia klesne o 20 % alebo viac, keď sa podmienky okolitého osvetlenia namerané na snímači ABC znížia zo 100 na 12 luxov;

c) ABC regulácia svetelnosti displeja spĺňa požiadavky oddielu B bodu 1 písm. e) prílohy II.

1.2. Postup overovania požiadaviek stanovených v oddiele B bode 2 prílohy II

Model sa považuje za vyhovujúci príslušným požiadavkám, ak:

a) je normálna konfigurácia predvolenou možnosťou pri prvotnej aktivácii elektronického displeja a

b) ak používateľ zvolí režim iný než normálna konfigurácia, spustí sa druhý proces výberu na potvrdenie tejto voľby.

1.3. Postup overovania požiadaviek stanovených v oddiele B bode 3 prílohy II

Model sa považuje za vyhovujúci príslušným požiadavkám, ak určená hodnota najvyššej svetelnosti bielej alebo prípadne pomer najvyššej svetelnosti bielej spĺňa hodnotu požadovanú v oddiele B bode 3.

1.4. Postup overovania požiadaviek stanovených v oddiele C bode 1 prílohy II

Model sa považuje za vyhovujúci príslušným požiadavkám, ak pri pripojení k zdroju napájania:

a) je režim vypnutia a/alebo režim pohotovosti a/alebo iný režim, ktorý nepresahuje príslušné požiadavky na príkon v režime vypnutia a/alebo v režime pohotovosti, nastavený ako predvolený;

b) ak jednotka umožňuje režim pohotovosti pri zapojení v sieti s funkciou HiNA, nepresahuje jednotka príslušné požiadavky na príkon pri HiNA, keď je režim pohotovosti pri zapojení v sieti aktivovaný a

c) ak jednotka umožňuje režim pohotovosti pri zapojení v sieti bez funkcie HiNA, nepresahuje jednotka príslušné požiadavky na príkon bez HiNA, keď je režim pohotovosti pri zapojení v sieti aktivovaný.

1.5. Postup overovania požiadaviek stanovených v oddiele C bode 2 prílohy II

Model sa považuje za vyhovujúci príslušným požiadavkám, ak:

a) jednotka umožňuje režim vypnutia a/alebo režim pohotovosti a/alebo iný režim, ktorý nepresahuje príslušné požiadavky na príkon v režime vypnutia a/alebo v režime pohotovosti, keď je elektronický displej pripojený k zdroju napájania a

b) aktivácia sieťovej dostupnosti si vyžaduje zásah koncového používateľa a

c) koncový používateľ môže sieťovú dostupnosť deaktivovať a

d) je v súlade s požiadavkami na režim pohotovosti, keď režim pohotovosti pri zapojení v sieti nie je aktivovaný.

1.6. Postup overovania požiadaviek stanovených v oddiele C bode 3 prílohy II

Model sa považuje za vyhovujúci príslušným požiadavkám, ak:

a) televízor sa do 4 hodín v režime zapnutia od posledného povelu používateľa alebo do 1 hodiny, ak je aktivovaný snímač prítomnosti v miestnosti a nezaznamená sa žiaden pohyb, automaticky prepne z režimu zapnutia do režimu pohotovosti, režimu vypnutia alebo režimu pohotovosti pri zapojení v sieti (ak je aktivovaný), resp. do iného režimu, ktorý nepresahuje príslušné požiadavky na príkon v režime pohotovosti. Orgány členských štátov uplatnia príslušný postup na meranie príkonu po tom, čo funkcia automatického zníženia príkonu prepne televízor do príslušného režimu a

b) funkcia je nastavená ako predvolená a

c) televízor v režime zapnutia zobrazí upozornenie pred automatickým prepnutím z režimu zapnutia do príslušného režimu a

d) ak televízor zahŕňa funkciu, ktorá používateľovi umožňuje úpravu uvedeného 4-hodinového času automatického prepnutia režimu podľa písmena a), zobrazí sa upozornenie na možné zvýšenie spotreby energie, a ak sa zvolí čas dlhší než 4 hodiny alebo deaktivácia danej funkcie, vyžiada sa potvrdenie nového nastavenia a

e) ak je televízor vybavený snímačom prítomnosti v miestnosti, k automatickému prechodu z režimu zapnutia do ktoréhokoľvek z režimov podľa písmena a) dôjde, keď sa v miestnosti nezaznamená prítomnosť dlhšie ako 1 hodinu a

f) pri televízoroch s rôznymi voliteľnými zdrojmi vstupu sa uprednostňujú protokoly správy napájania zvoleného a zobrazeného zdroja signálu pred predvolenými mechanizmami správy napájania uvedenými v písmene a) vyššie.

1.7. Postup overovania požiadaviek stanovených v oddiele C bode 4 prílohy II

Na modeli sa odskúša každý typ koncovým používateľom voliteľného rozhrania vstupného signálu, pri ktorom je špecifikované, že dokáže prenášať signály alebo údaje na ovládanie správy napájania. V prípade dvoch alebo viacerých identických signálnych rozhraní, pri ktorých nie je špecifikovaný konkrétny typ hostiteľského výrobku (napr. HDMI-1, HDMI-2 atď.), postačuje odskúšať jedno z týchto signálnych rozhraní zvolené náhodne. Ak sú signálne rozhrania označené alebo ponukou vymedzené (napr. počítač, set top box, analógový vstup), na účely skúšky by sa príslušné hostiteľské zariadenie zdroja signálu malo pripojiť do príslušného signálneho rozhrania. Model sa považuje za vyhovujúci príslušnej požiadavke, ak sa pri absencii signálu z akéhokoľvek vstupného zdroja model prepne do režimu pohotovosti, režimu vypnutia alebo režimu pohotovosti pri zapojení v sieti.

1.8. Postup overovania požiadaviek stanovených v oddieloch D a E prílohy II

Model sa považuje za vyhovujúci príslušným požiadavkám, ak pri kontrole jednotky daného modelu orgánmi členských štátov daná jednotka spĺňa požiadavky na efektívnosť využívania zdrojov podľa oddielov D a E prílohy II.

▼M1

Požiadavky bodu 4 oddielu D prílohy II sa považujú za splnené, ak:

— určená hodnota pre halogénované spomaľovače horenia uvedená v smernici 2011/65/EÚ nepresahuje príslušné maximálne prípustné hodnoty koncentrácie vymedzené v prílohe II k smernici 2011/65/EÚ a

— v prípade ostatných halogénovaných spomaľovačov horenia určená hodnota pre akýkoľvek homogénny materiál nepresahuje 0,1 hmotnostného percenta obsahu halogénov. Ak určená hodnota pre akýkoľvek homogénny materiál presiahne 0,1 hmotnostného percenta obsahu halogénov, model sa môže stále považovať za vyhovujúci, ak kontroly dokumentácie alebo iné vhodné reprodukovateľné metódy preukážu, že obsah halogénov nemožno pripísať spomaľovaču horenia.

▼B

2. Postup v prípade nesplnenia požiadaviek

Ak sa výsledky uvedené v bode 1 písm. c) a d) vo vzťahu k požiadavkám, ktoré nezahŕňajú namerané hodnoty, nedosiahnu, daný model a všetky ekvivalentné modely sa považujú za nevyhovujúce.

Ak sa nedosiahnu výsledky uvedené v bode 1 písm. c) a d) vo vzťahu k požiadavkám zahŕňajúcim namerané hodnoty, orgány členských štátov vyberú na preskúšanie ďalšie tri jednotky rovnakého modelu alebo ekvivalentných modelov. Model sa považuje za vyhovujúci príslušným požiadavkám, ak je pri týchto troch jednotkách aritmetický priemer určených hodnôt v súlade s príslušnými toleranciami overovania uvedenými v tabuľke 3. Inak sa daný model a všetky ekvivalentné modely považujú za nevyhovujúce.

▼M1

Orgány členského štátu poskytnú všetky relevantné informácie orgánom ostatných členských štátov a Komisii bezodkladne po prijatí rozhodnutia o nesúlade modelu.

▼B

Orgány členských štátov použijú na účely požiadaviek tejto prílohy metódy merania a výpočtov stanovené v prílohe III a používajú iba postup opísaný v bodoch 1 a 2.

3. Tolerancie overovania

Orgány členských štátov uplatnia iba tolerancie overovania stanovené v tabuľke 3. Nepoužijú sa žiadne iné tolerancie, napríklad tolerancie stanovené v harmonizovaných normách alebo v ktorejkoľvek inej metóde merania.

Tolerancie overovania stanovené v tejto prílohe sa vzťahujú iba na overovanie nameraných parametrov orgánmi členských štátov a výrobca ich nesmie použiť ako povolené tolerancie pre hodnoty v technickej dokumentácii na dosiahnutie súladu s požiadavkami. Deklarované hodnoty nesmú byť pre výrobcu výhodnejšie než hodnoty uvedené v technickej dokumentácii.







Tabuľka 3 Tolerancie overovania Parameter Tolerancie overovania Príkon v režime zapnutia (Pmeasured , vo wattoch), vynímajúc tolerancie a úpravy podľa oddielu B prílohy II, na účely výpočtu EEI stanoveného v oddiele A prílohy II. Určená hodnota (*1) nesmie presiahnuť deklarovanú hodnotu o viac ako 7 %. Príkon v režime vypnutia, pohotovosti, resp. pohotovosti pri zapojení v sieti (watty) Určená hodnota (*1) nesmie presiahnuť deklarovanú hodnotu o viac ako 0,10 wattu, ak je deklarovaná hodnota 1,00 W alebo menej, alebo o viac ako 10 %, ak je deklarovaná hodnota viac ako 1,00 W. Pomer najvyššej svetelnosti bielej Určená hodnota nesmie byť v náležitých prípadoch nižšia než 60 % najvyššej svetelnosti bielej pri najjasnejšej konfigurácii v režime zapnutia, ktorú elektronický displej poskytuje. Najvyššia svetelnosť bielej (cd/m2) Určená hodnota (*1) nesmie byť nižšia ako deklarovaná hodnota o viac ako 8 %. ▼M1 Uhlopriečka viditeľnej časti zobrazovacej jednotky v centimetroch Určená hodnota (*1) nesmie byť nižšia ako deklarovaná hodnota o viac ako 1 cm. ▼B Plocha zobrazovacej jednotky v dm2 Určená hodnota (*1) nesmie byť nižšia ako deklarovaná hodnota o viac ako 0,1 dm2. Časované funkcie podľa oddielu C bodov 3 a 4 prílohy II Prepnutie sa realizuje do 5 sekúnd od stanovených hodnôt. Hmotnosť plastových komponentov v zmysle oddielu D bodu 2 prílohy II Určená hodnota (*1) sa nesmie od deklarovanej hodnoty líšiť o viac ako 5 gramov. ( *1 ) V prípade skúšania ďalších troch jednotiek v zmysle bodu 2 písm. a) prílohy IV je určená hodnota aritmetickým priemerom určených hodnôt za tieto tri ďalšie jednotky.









PRÍLOHA V

Referenčné hodnoty

Nižšie sa uvádza technológia, ktorá sa v čase nadobudnutia účinnosti tohto nariadenia považovala za najlepšiu dostupnú technológiu na trhu z hľadiska environmentálnych aspektov, ktoré sa považovali za dôležité a dajú sa kvantifikovať.

Na účely časti 3 bodu 2 prílohy I k smernici 2009/125/ES sa identifikujú nasledujúce orientačné referenčné hodnoty. V prípade elektronických displejov ide o najlepšie dostu